Bukedde Online - Etteeka eppya ku byobusika teriigaane abavubuka okuwasa!\nBy Edward Sserinnya Herbert Musoke\nTakisi gy’olimu oba akatale k’okoleramu oyinza okusanga ng’abalina ebiraamo tebajjuza mukono!\nAbantu nga bakung’aanye ku kikomera kya Musasizi e Masajja ng’amaze okulwana n’omukyala.\nOMUNTU bw’afa n’aleka ekiraamo, kyanguwa okugonza embeera n’okumalawo ebizibu ebiva mu ngabana y’emmaali y’omugenzi. Naye bantu bameka mu Uganda abakola ebiraamo nga tebannafa!\nTakisi gy’olimu oba akatale k’okoleramu oyinza okusanga ng’abalina ebiraamo tebajjuza mukono! Kyokka ekiraamo oluusi tekiba kya nkomeredde.\nKiyinza okukyusibwamu ssinga omugenzi wabaawo abantu b’ataalaamira ku bintu kyokka ng’obulamu bwabwe ng’akyali mulamu bwali buyimirirawo ku ye, nga tebalina ssuubi ddala lyonna okuggyako mu mugenzi oyo.\nOkugeza abaana abali wansi w’emyaka 21, wabula agisussa omugenzi waddembe obutamulaamira kintu kyonna kubanga aba muntu ayimirirawo ku lulwe kuba aba muntu mukulu.\nAte bw’otolaama, abaana bonna bavunaanyizibwa okufuna ku mugabo gwa kitaabwe era wano etteeka livaayo ne lirambika engabanya y’ebintu okusinziira ku kakwate buli omu k’alina ku mugenzi nga bwe lirambika n’ennongosereza ezateereddwaamu.\nKkooti etaputa Ssemateeka mu April wa 2007, yasaza mu buwaayiro n’obutundu obw’enjawulo mu tteeka erirambika engabana n’entambuza y’ebintu by’obusika oluvannyuma lw’okukikkiriza nti mwalimu okulinnyirira eddembe ly’abakyala n’okubalemesa okugabana ku by’obugagga bye bakoleredde.\nKino kyaleka etteeka nga lirimu ebituli awaavudde ababaka ba Palamenti okuleeta ennongoosereza mu tteeka lino omwaka guno n’obutundu obulambika engabana y’ebintu by’omugenzi.\nEBYAWAKANYIZIBWA MU TTEEKA LYA 2007 \nAkatundu 27, kaawakanyizibwa nga kano kigambibwa kaali katunuulira basajja bokka ng’abakyala tebatunuulirwa kye bagamba nti tekyali mu ssemateeka kubanga awa buli muntu eddembe lya kyenkanyi awatali kusosola mu kikula.\nAkatundu 27 era kaawakanyizibwa olw’okuwa nnamwandu ebitundu 15 ku 100 ku bintu bya bba afudde ate omusajja afiiriddwa mukyala we n’asigaza ebintu byonna (100 ku 100) nga kiringa ekiraga nti omukyala ye tabaako na bantu b’alabirira era ababeerawo ku lulwe, kyokka nga ku ludda lw’omusajja abantu ababadde bayimirirawo ku ye bafunayo omugabo. \nAkatundu 8(a) kaali kalambika nti omukyala ssinga anoba ew’omusajja n’addamu okufumbirwa, omugabo gwe ku by’obugagga by’omusajja gy’anobye guba tegukyabalibwayo. \nAkatundu 43, akaali kaalambika nti omuntu alabirira bamulekwa alina kulondebwa kitaabwe yekka, kino kyawakanyizibwa nti kyali kirinnyirira eddembe lya nnyaabwe nga nabo abalina akakwate ak’amaanyi ku mwana. \nAkatundu 2(n) (i) mu katundu 44 kaali kawa amaanyi eri ab’oludda lw’omusajja olwo olw’omukazi ne luweebwa obuyinza butono ddala! \nAkatundu 15 nako kaawakanyizibwa, kaali kagamba nti, omukazi olufumbirwa abeera ayingidde butereevu mu nnyumba y’amaka ekitali ku basajja. \nN’akatundu 15 akaali kagamba nti omukyala ssinga ayawukana ne bba mu mateeka abeera takyalina lukusa kubeera mu nnyumba y’amaka.\nEBIRI MU NNOONGOOSEREZA\n1. Ssinga omugenzi aleka omukyala, abaana, n’abooluganda b’abadde alabirira, eno y’engabana y’ebintu byonna by’aba alese; Omukyala aweebwa ebitundu 20 ku 100, bamulekwa bafuna 71 ku 100 ate abeηηanda ne bafuna 9 ku 100. Kyokka ssinga afa nga tewali gw’alese asobola kutwala bintu bye, ebintu ebyo bitwalibwa abeηηanda ze.\n2. Ssinga omugenzi aleka omukyala n’owooluganda oba omuntu yenna gw’abadde alabirira kyokka n’ataleka mwana yenna, omukyala afuna ebitundu 50 ku 100 ku byobugagga ate n’owooluganda gw’abadde alabirira naye n’afuna 50 ku 100.\n3. Ssinga omugenzi aleka omukyala yekka oba n’aleka owooluganda gw’abadde alabirira naye nga si mwana we, mu mbeera yonna gye kibeeramu, omukyala oba owooluganda ono atwala ebyobugagga byonna.\n4. Ssinga omugenzi taleka muntu yenna amuli ku lusegere asobola kutwala bintu bye, ebyobugagga ebyo bigabanyizibwa kyenkanyi mu booluganda abali okumpi naye. Katugambe nti oli afudde, talina mukyala oba mwami, talina mwana ate nga tewali muntu yenna gw’abadde alabirira.\n5. Ssinga wabulawo omuntu asobola okutwala ebyobugagga by’okugenda mu ngeri erambikiddwa waggulu, ebyobugagga ebyo bitwalibwa omusika aba assiddwaawo mu mateeka.\nEbintu nga bimaze okugabanyizibwa, ne wabaawo owooluganda oba omuntu yenna atamatidde na ngabanya yaabyo, waddembe okuddukira mu kkooti n’alambika ensonga ze olwo kkooti n’eyisa ekiragiro.\nNaye ssinga ogezaako okwezza mu bukyamu ebintu ebyagabanyizibwa edda oba okusengula abantu ababa baabifuna oba omenye etteeka, bwe gukusinga osibwa emyaka musanvu oba okusasula obukadde 10 oba byombi.\nOmuntu mu kiraamo (omukyala oba omwami) waddembe okulaga omuntu yenna gw’ayagala okuba omukuza w’abaana be abato.\nWabula ekiraamo ssinga kiba tekirambika mukuza, bazadde b’omugenzi, bwe batabaawo baganda b’omugenzi oba bannyina bavunaanyizibwa.\nSsinga tewabaawo mukuza, omuntu yenna waddembe okusaba kkooti okumukkiriza okukuza abaana oba omwana oyo. Kino kikola ne ku baana oba abantu ababadde balabirirwa omugenzi nga balina obulemu ku bwongo nga tebasobola kwetegeerera bokka.\nOkuddukanya ebintu by’omugenzi tekulina kuweebwa waaluganda yenna okuggyako ng’abantu abalina obuvunaanyizibwa obusookerwako okugabana ebintu by’omugenzi bawandiikidde kkooti n’ebakkiriza.\nNaye mu mbeera nga waliwo abantu babiri abalina okufuna omugabo gwe gumu, bombi bavunaanyizibwa kyenkanyi ku kuddukanya ebintu by’omugenzi. Ebbaluwa z’okubiddukanya zisobola okuweebwako omu oba okubagatta bombi.\nEkirala, omuntu yenna ayagala okufuna ebbaluwa emmukiriza okuddukanya ebintu by’omugenzi luli abadde awandiika n’ategezaako abantu ababadde balabirirwa ebintu by’omugenzi ennaku 30 nga tannasaba.\nWabula kati ekyo tekimala, alina okusooka okulanga mu mawulire g’amanyi nti abantu abo bajja kugalaba ate nga bategeera olulimi mw’alangidde, nga wayise ennaku 14 olwo n’alyoka asaba. Kino ssinga takikola by’akola byonna biba bifu.\nOmugagga Charles Kakumba owa Kakumba Motor Spares e Katwe agamba: Kituufu okulekera abaana ebitundu 71 ku 100 kubanga bano be tukolerera wabula omukyala okumuwa ebitundu 20 ezo nnyingi, kuba omugabo gwe gugendera mu baana be b’azaala ate baffe ffenna.\nEra nze okugaba kwange kuba omukyala 17 ku 100, abaana 73 ate abalala be ndabirira ne bafuna 10 ku 100. Naye n’eky’amateeka nakyo si kibi okutwaliza awamu.\nGodfrey Kirumira Ssentebe w’abagagga ba Kwagalana: Engabanya sigirabamu buzibu kubanga ebiseera ebisinga etambulira mu baaluganda, wabula ekikulu ekibaamu abooluganda bano basaanye okuba nga bakwatagana bulungi kuba baba beerinako akakwate.\nKyokka jjukira omuntu oba si wa waka oba wa waka naye nga mwasalawo okumulabirira kabi ki\nbw’abaako ky’afuna kubanga naye muntu ng’abalala.\nJohn Bosco Kalema ow’e Nabweru agamba nti ekiseera kituuse buli omu abeeko ky’akola okukulaakulanya amaka. “Omusajja akola misana na kiro n’alabirira omukyala oba omukyala okulabirira bba naddala eri abakazi abagagga, kyokka bw’afa olwo ebitundu 20 ku 100 ku byobugagga biba byaki eri omuntu atayagala kukola?,” bwe yabuuzizza.\nAwagirwa Hamza Muleme ow’e Butabika, yabuuzizza: Abakazi abasinga emirimu gye yandikoze\nawaka agirekera mukozi ate nga ggwe omusasula.\nAte ye bw’akolayo ssente ebintu ebibye abikweka waabwe, kati lwaki afuna ebitundu 20 nku buli 100 ku byobugagga byange? Lwaki simuwaako 1 ku 100 byonna ne mbigabira abaana, ndaba naye babe!\nJane Nakayiza ow’e Sseeta ekimweraliikiriza gwe mugigi omuggya ogw’abavubuka abamanyi okupanga ssente, abajja okufumbirwa abakazi abalinawo ng’ekigendererwa kya kweriira ku musimbi ogwo.\nAte Lubina Tumwesigye ow’e Bbira mweraliikirivu nti abavubuka eby’okuwasa bandibivaako kubanga etteeka litongozza eky’omukyala okunyuunyunta omusajja mu bulamu ne mu kufa!\nKubanga omukazi anobye n’addamu okufumbirwa ate agabana atya ku bintu byange! Ggwe olowooza otya?\nEmikisa gya Onyango okuwangula engule ya Afrika gyeyongedde


POLIISI ekutte omusajja agenda mu bbaala n’ebifo ebirala ebisanyukirwamu n’akwana abawala n’ababbako ebintu byabwe.\nJoseph Muyimba, omutuuze w'e Bulenga, poliisi erudde ng'emunoonya oluvannyuma lw'abamu ku bawala be yabba okumulonkoma ku poliisi.\nAmyuka omwogezi wa poliisi mu ggwanga, Polly Namaye yagambye nti Muyimba abadde agenda mu bbaala n'ebifo e Kololo n'akwana abawala oluvannyuma n'abateeka mu mmotoka ye ng'abalimbye nti abatwala wuwe okwesanyusaamu kyokka n'abeefuulira n'ababba.\n"Twafuna okwemulugunya okuva mu bawala ab'enjawulo nga bwe waliwo omusajja abakwanira mu bbaala oluvannyuma n'ababba era abaserikale baffe ne batandika omuyiggo okutuusa lwe bamukutte nga kati ali mu kunoonyerezebwako." Namaye bwe yagambye.\nYagambye nti okukwata Muyimba kyaddiridde omu ku bawala be yabba okumulaba mu bbaala emu e Kololo n'addukira ku poliisi y'e Kololo ku kisaawe n'atemya ku baserikale abaagenze ne bamukwata n'emmotoka mw'abadde atambulira nnamba UBD 202U.\nNamaye yagambye nti abamu ku bawala abadde ababbira mu loogi gy'abatwala ate abamu n'ababbira mu Mabira oluvannyuma lw'okubalimba nti abatwala Jinja wabula bwe batuuka mu lugendo n'abeefuulira nga n'abamu abaleka bali bwereere kuba engoye zaabwe azitwala. Emisango egisinga abawala baagiggulawo ku poliisi e Mukono.\nMu kwaza emmotoka ye, abaserikale baasanzeemu ebintu eby'enjawulo ng'ebisinga bya bakazi omuli ensawo, engato, lipstick, gaalubindi n'essimu 4 wabula nga teziriimu kkaadi. Muyimba yatwaliddwa ku poliisi y'e Mukono ng'avunaanibwa ku ffayiro SD 64/27/01/2020.


Bukedde Online - Obubizzi bw'abatalina mirimu bwandiba nga bwe bukuba KCCA ekisiraani!\nObubizzi bw'abatalina mirimu bwandiba nga bwe bukuba KCCA ekisiraani!\nEbyobugagga bintabudde n'abaana bange\nAdded 23rd November 2014\nAte kiki kino ekituuse ku KCCA ya Jennifer Musisi? Ekisiraani ky’obubizzi abavubuka abatalina mirimu bwe bagenda bamansa mu kibuga kye kireese ttagali?\nKubanga okuggyako nti kisiraani kya bubizzi kye kitandise okutaabuukanya KCCA kale baaligudde batya mu nsobi ey’okuddira omwana wa Namutebi akyali omuwere ne bamuggyako eddembe lye ery’okuyonka ekyamuviiriddeko okuttibwa mmotoka ya KCCA eyamulinnyidde ku kitebe kya KCCA?\nObanga Namutebi azzizza omusango ogw’okutembeeyeza obumpwakimpwaki mu Kampala, ekintu Jennifer kye yabagaana edda. Ate omwana we omuwere kiki ekimuweesa ekibonerezo eky’okuggyibwako eddembe lye ery’okuyonka?\nAte laba omwana bw’aleetebwa ku kkooti ya KCCA nnyina gy’awerennembera n’ogw’okutunda obumpwakimpwaki era Namutebi n’ataweebwayo kadde kumuyonsaako! Wulira obulumi nga Ssemaganda ayiringise n’ava we bamuzazise n’ayingira mmotoka gye yamulinnyidde n’emutta, ekyo si kisiraani?\nMwattu laba omulambo gw’omwana bwe guteekebwa ku loole ya KCCA egutwale e Masajja guziikibwe ku biggya bya bajjajjaabe kyokka ate loole n’efiira mu kkubo. Laba ate omulambo bwe gukomezebwawo ku KCCA bagusuulire mukazi wattu Jennifer atuubagire nagwo. Kale oba ekya si kisiraani kya bubizzi abaffe ensi y’egudde eddalu?\nNedde nedda Jennifer olimba. Leka wabeewo amateeka agakuuma eddembe ly’abaana mu KCCA. Bannamutebi nga bayooleddwa olw’okutembeeya obumpwakimpwaki nga tebalina layisinsi, ate leka abaana baabwe baleme kuggyibwako ddembe lyabwe ery’okuyonka, kubanga, bo baba tebalina musango gwe bazzizza.\nEnsi ejja kugwira ddala eddalu ekkankadda abaana ba bantu bwe banaalekebwa okufiira mu KCCA mu ngeri eyo ey’ekifamukokko.Sikulimbamu n’akatono!\nObubizzi bw’abatalina mirimu bwandiba nga bwe bukuba KCCA ekisiraani!


Bukedde Online - Bassentebe mulemere ku mazima - Akulira abakozi mu Wakiso\nAbakulembeze ba Owino bavumiridde eky'okuw...\nBassentebe b’ebyalo ku mitendera gya LC1 ne LC11 mu Town Council y’e Kasangati mu Wakiso Disitulikiti bakubiriziddwa bulijjo okufiira ku mazima nga baweereza abantu naddala abo ababa balina obuyambi bwe beetaaga okuva mu ofiisi ya LC1.\nEdward Mulyanga akulira bassentebe mu Kasangati nga bamukwasa sitampu.\nBassentebe b'ebyalo ku mitendera gya LC1 ne LC11 mu Town Council y'e Kasangati mu Wakiso Disitulikiti bakubiriziddwa bulijjo okufiira ku mazima nga baweereza abantu naddala abo ababa balina obuyambi bwe beetaaga okuva mu ofiisi ya LC1.\nAmagezi gano gabaweereddwa Godfrey Akiiki akulira abakozi mu disitulikiti y'e Wakiso bwe yabadde akwasa bassentebe bano sitampu empya ezaavudde mu Gavumenti ng'omukolo gwabadde ku kitebe kya Town Council e Kansangati.\nCAO yategeezezza nti abadde afuna amawulire nga bwe waliwo bassentebe abakadde abaalemera sitampu z'ebyalo ng'ate n'abakakiiko nga balina ezaabwe ekintu ekibadde kitabula abantu. Yasabye byonna bikome era anaakwatibwa ne sitampu etali ntuufu waakuvunaanibwa\nUmar Lutalo, Town Clerk wa Kasangati Town Council yeebazizza Gavumenti okuvaayo n'eyamba bassentebe bano okusobola okumalawo enkaayana mu bakulembeze b'ebyalo.\nAb'e Kasese nze nsobola ebizibu byammwe - Besigye\nKyaddondo erangiridde ttiimu ya bazannyi 21 okuzannya ez'Amasaza\nObukambwe bwe bulemesezza Besigye entebe - Kiggundu\nPalamenti eyimirizza okuteesa ku kyâ€™okutondawo disitulikiti\nTewali ayinza kungoba okuggyako KATONDA - Mutebile


Bukedde Online - Leero mu mboozi y'omukenkufu tukulaze engeri gy'oyinza okukozesaamu butto wa budalasiini okufuna otulo\nBUKEDDE W’OLWOKUNA AKULEETEDDE GANO:\nBetty Amongi atuula bufoofofo: Ababaka baagala...\nButto wa Budalasiini amaze okukamulwa.\nABANTU bangi bazze bambuuza ku butto wa Budalasiini n’okwongera okubannyonnyola endwadde z’avumula. Leero kankulage engeri gy’okozesaamu Budalasiini n’okekkereza ssente ku ndwadde n’okutta ebiwuka mu nnimiro. Budalasiini ssinga omwemanyiiza asobola okukuyamba okukendeeza ssente z’otwala mu ddwaaliro.\nAKOLA BINO l Abakyala abalumwa nga bali mu nsonga, Budalasiini akuyamba omusaayi okuta ne guba nga gufuluma mangu. Nywa ettondo limu mu kikopo kya caayi, jjukira twogera ku Budalasiini omukamule.\nMu baana abatayagala kulya, bw’omumuwa mu caayi amuyamba okulya kuba aleeta okwagala okulya ate asala omugejjo kuba bw’olya ate ayokya amasavu.\nOlw’okuba ayamba okugogola emisuwa, kati abantu abayinza okufuna omusaayi okwetukuta kibayamba omusaayi ne guba nga gutambula bulungi.\nKu bantu abalumwa ennyingo abayamba, bw’omwesiiga. Ku muntu alya n’alwako omukkuto ng’ekyenda tekikuba bulungi mmere, ayongera asidi akuba emmere mu lubuto.\nOmuntu alumwa olubuto nga yalidde emmere n’efuuka obutwa, munywe akuyambe.\nKu muntu afuna obuzibu ku mazzi, okugeza oli n’anaaba amazzi ne gamusiiwa (abantu bamanyi okukifuna nga bagenze mu kyalo) oteeka amatondo 5 mu mazzi tofuna buzibu.\nAte ku muntu alumwa erinnyo otonnyezaamu amatondo 2 ne lisirikirawo.\nSsinga obulwa otulo, muWaliwo engeri gye nnyinza okukozesa empirivuma nga sigikamuddeemu butto? Winnie Nakamya e Bulenga. Osobola okugikozesa ng’ogisiseeko n’okolamu kaawa wabula ate kino ekivaako ebirungo ebigirimu okwonooneka ekitegeeza oba ogenda kunywa kaawa atalina mugaso gw’amaanyi.\nWabula bw’ogikamulamu butto, ebirungo byonna obisigaza. Jjukira butto w’empirvuma akuyamba ku ntunnunsi, okugumya ebinywa by’omutima ne gutalwala, ebizimba mu nnabaana, okuyamba ku nkwaso, akola ku maanyi g’ekisajja, okugumya amagumba n’ebirala. Naye emigaso egyo osobola okugifuna ng’okozesezza butto.\nEmigaso gy’empirivuma nywa oba okutonnyeza amatondo ataano ku katto ke weezizika ajja kukuyamba okufuna otulo olw’ekirungo kya ‘cinnamyl aldehyde’ ekimulimu.\nOMULIMI AMUYAMBA l Ku balimi, basobola okumweyambisa ne bakekkereza ssente okulwanyisa enkuyege.Osobola okumukozesa ng’oteeka amatondo 20 mu liita 20 ez’amazzi n’ofuuyira.\nOkola kye kimu ggwe alina emmwaanyi oba ebirime ebirala ng’oyagala okugoba munyeera n’ebiwuka ebirala.\nl Ku muntu ameza ebirime ng’osaze buti (oyagala okuleeta mangu emirandira), okugeza abameza emmwaanyi osobola okumukozesa ng’oteeka ettondo limu mu liita y’amazzi n’onnyikamu akati okumala eddakiika ttaano n’osimba, mangu emirandira.\nl Ate ku bakyala kaleeta obwagazi.\nOMULWADDE WA SSUKAALI Ku balwadde ba sukaali abakolera kubanga guwa omuntu ssukaali gwe yeetaaga mu mubiri. Ku muntu akola ku mikolo, osobola okumutabula mu mazzi abantu ge banaaba mu ngalo. Edda nga waliwo kawumpuli mu Bulaaya, abantu ababbanga emirambo baamukozesanga nga kawumpuli tabakwata.\nBUDALASIINI Mu myaka egisooka ng’omusimbye, osobola okukozesa amakoola, wabula ekirungo ekirungi ekikola ebyo bye njogeddeko kiri mu bibajjo ebiva ku muti, wabula omuti gulina okuba nga guwezezza emyaka etaano. Osobola n’okusimba Budalasiini nga bizinensi era bamugula nga nange mmugula. Asangibwa ku Equatorial Mall dduuka nnamba 152. Mufune ku 0702061652 / 0779519652.


Bukedde Online - Katikkiro w'Obusinga n'abalala bagenze mu kkomera ku by'e Bundibugyo\nKatikkiro w'Obusinga n'abalala bagenze mu kkomera ku by'e Bundibugyo\nJULIANA; Omwana wange nnamutwala mmusitudde nkomezaawo mulambo\nAbaazirwanako basabye baddizibwe emmundu\nABANTU abalala basimbiddwa mu kkooti y’amagye e Kasese okwegatta ku 131 abaasoose okuvunaanibwa e Bundibugyo wiiki ewedde.\nBya HOPE MAFARANGA, ALI WASSWA NE WILSON ASIIMWE\nBe baasomedde emisango eggulo kuliko Baminisita b’Obusinga bwa Rwenzururu okuli: Noa Zahari,\nMesusera Kule ow’abavubuka, Katya Aganatia Owebyenjigiriza, omwogezi Joshua Baluku ne Joshua Balikulungi. Kuno kwabaddeko ne Hamudu Kibolere ssentebe wa LC era baasindikiddwa mu kkomera.\nKkooti nga tennaba kutandika kuwulira misango, ssentebe waayo Maj. Gen. Levy Karuhanga yasoose kugoba bannamateeka abaabadde bazze okuwolereza abamu ku basibe ng’agamba nti tebaatuukirizza mitendera gye balina okuyitamu okusobola okukkiriza abantu baabulijjo okuwoza mu kkooti y’amagye.\nYalambuludde nti bano baabadde balina okuwandiikira kkooti nga wabulayo essaawa 24 etuule kye bataakoze. Munnamateeka Godfrey Tubendire Bigogo, omulamuzi yamukkirizza atuule mu kkooti awulirize ng’abantu abalala ne Patience Nansiima abadde ava mu Uganda Christian Lawyers Fraternity.\nAbavunaanibwa baworerezebwa Cap. Ronald Anduli ate Cap. Fredrick Kangwamu ye yakiikiridde Gavumenti. Kkooti yatudde ku Rwenzori Square mu munisipaali y’e Kasese ku Lwokubiri.\nAte ababadde bakulira poliisi e Bundibugyo baabadde basuubirwa okulabikako mu kkooti y’ekitongole ekikwasisa empisa mu poliisi olw’okulagajjalira mulimu gwabwe n’okulaga obutiitiizi nga balumbiddwa.\nAbaserikale 6 okuli n’eyali aduumira poliisi e Bundibugyo, Alex Mwine Mukono okutuusa eggulo baabadde bakyali mu kaduukulu ka poliisi e Fort Portal nga kigambibwa nti baafuna amawulire nti waliwo abategeka okukola obulumbaganyi ne bateetegeka n’okulemwa okutegeeza bakama baabwe aba waggulu.\nAbalala abaavunaaniddwa kuliko: Sylevest Thembo, Jochoniah Thembo, Jimmy Osomelle, Alfred Muhindo ne Alex Nuwagaba.\nEyabadde akulira poliisi y’e Kirindi e Bundibugyo, Robert Tenywa abaalumba gwe baakuba amasasi ne bamuzuula ng’ali mu ddwaaliro e Mulago oluvannyuma lwa wiiki yategeeza Bukedde nti baali bafunyeamawulire nga waliwo abaagala okulumba ebyalo ne basula bulindaala mera abalabe baamuzinduukiriza katono bamutte.\nKu Mmande ab’ebyokwerinda e Ntoroko ekimu ku bitundu awaali obulumbaganyi, baakutte Vincent Bwambale omuyambi wa ssentebe wa LC V e Ntoroko nti y’omu ku baalumba poliisi e Ntoroko ne babba emmundu okusinziira ku Bashir Bakari, omwogezi wa poliisi mu kitundu.\nAbantu 131 be baasimbiddwa mu kkooti y’amagye wiiki ewedde e Bundibugyo ne bawozesebwa\nku misango egy’enjawulo okuli egy’obutemu, okusangibwa n’ebissi n’okugezaako okutta abantu.\nKatikkiro w’Obusinga n’abalala bagenze mu kkomera ku by’e Bundibugyo\nKola bino okukuuma olukoba lwa yingini\nGalagi 72 ku 100 mu Kampala zibba ebyuma mu mmotoka za bakasitoma\nNkyusa ddi â€˜timing beltâ€™?


Bukedde Online - Bakansala bawagidde Beti Kamya ku nnongoosereza ya KCCA\nBakansala bawagidde Beti Kamya ku nnongoosereza ya KCCA\nGavt. eweze okwambala mmini mu ofiisi\nKayihura akyusizza boofiisa ba poliisi aba...\nBAKANSALA b’amagombolola ga Kampala balaze minisita, Beti Kamya obuwagizi bwe balina ku nsonga y’okukola ennongoosereza mu tteeka lya KCCA erirambika obukulembeze bwa KCCA n’enzirukanya y’emirimu gy’ekitongole.\nBakansala abeegattira mu kibiina kya Kampala Urban Concillor’s Forum, ekigatta bakansala abali mu miruka egy’enjawulo mu munisipaali ttaano ezikola disitulikiti Kampala be baalaze obuwagizi bwabwe eri Kamya olw’etteeka erigenda okubawa obuyinza okwerondera loodi meeya, okuddiza bakansala ba munisipaali obuyinza okwekolera ku nsonga zaabwe, okulonda ekifo kya sipiika n’omumyuka we mu kkanso n’okuteeka bakansala b’abakadde mu tteeka erifuga KCCA.\nBakansala baakulembeddwa Mustafa Kiyimba (akkikirira omuluka gwe Salaama), baategeezezza nga bwe bali emabega wa minisita Kamya ku nnongoosereza ku tteeka erifuga Kampala.\nSebuguzi awangudde engule y'okuvuga ez'empaka


Bukedde Online - Omusumba akwatiddwa lwa kusigula mukazi\nOmusumba akwatiddwa lwa kusigula mukazi\nKazinda ssi mulwadde wa mutwe\nOmukazi bamubbyeeko omwana mu ssabo\nAdded 10th January 2013\nPOLIISI ekutte Pasita w’Abalokole ng’emulanga kusigula muk’omusajja eyagattibwa empeta n’amutwala mu makaage.\nPasita Amos Betungula ow’ekkanisa ya Reconciling Gospel Ministries eri ku luguudo lwa Butikiro e Mengo ye yakwatiddwa poliisi wa Old Kampala olw’okusigula omukazi Peace Kiconco eyafumbirwa Reuben Mwebesa mu bufumbo obutukuvu. okumukwata poliisi yamujje mu nnyumba mw’asula e Bunnamwaya - Ngobe.\nReuben Mwebesa gwe basiguddeko omukazi nga mutuuze w’e Gganda mu Wakiso yagambye nti yagattibwa ne Peace Kiconco nga December 1, 2009 mu kkanisa y’Abadiventi e Najjanankumbi era nga babadde balina abaana babiri.\nYagambye nti Kiconco yatandika okugenda mu kkanisa ya Betungula emyezi mukaaga egiyise n’atandika okwenyigira mu kusaba okw’ekiro nga wano embeera ze wezatandikira okukyuka n’obutamusaamu kitiibwa.\n“Twagatibwa ne mukyala wange mu bufumbo obutukuvu wabula n’atandika okugenda mu Balokole eno gye nafunidde amawulire nti waliwo Pasita ayagala okumuwasa kwe kubinoonyerezako okutuusa lwefunye amazima,” Mwebesa bwe yagambye.\nYagambye nti nga wayise akaseera Kiconco yamutegeza nga pasita bw’amuwadde ennyumba ey’okubeeramu ku kkanisa asobole okumutendeka naye afuuke Omusumba era n’asiba ebintu by’omu nnyumba n’abitwala ewa Betungula.\nYagambye nti kino kyavumiriddeko okugenda ku poliisi ya Old Kampala n’aggulawo omusango ku fayiro SD: 29/06/01/2013 ssaako n’okumuyambako okununula ebimu ku bintu bye Kiconco bye yasiba n’atwala ewa Betungula nga bino poliisi yagenze n’ebiggyayo.\nWabula ye Betungula yagambye nti Kiconco ye mukyala gw’agenda okuwasa kuba yamubulira nga bw’atalina musajja yenna yadde yazaala abaana basatu.\nKiconco yagambye nti okugattibwa ne Mwebesa yali amukozesa okugezaako okufuna ebbaluwa y’obufumbo emusobozese okuwandiisa pulojekiti ye nga bwe byaggwa n’omukwano ne guggwawo era n’omu ku baana si wuwe era nga byonna abimanyi.\nAkulira okunoonyereza ku buzzi bw’emisango ku poliisi ya Old Kampala, Proscovia Namukasa yategeezezza nga bwe bali mu kunoonyereza ku nsonga eno n’okwetegereza satifikeeti y’obufumbo bwa Mwebesa.\nAbasajja nga bafulumya ebintu mu nju y'omusumba Betungula, ebigambibwa nti Kiconco yabiggya wa bba Reuben Mwebesa.\nEkkanisa y'omusumba Amos Betungula esangibwa ku luguudo lwa Butikkiro.Ebifaananyi byonna bya Eria Luyimbazi.


TEBINAGGWA! Ebya Bobi Wine ne kabiite we Barbie biyungula amaziga, kiggwa nkya ku Mmande mu Kampala - Galaxy FM 100.2TEBINAGGWA! Ebya Bobi Wine ne kabiite we Barbie biyungula amaziga, kiggwa nkya ku Mmande mu Kampala - Galaxy FM 100.2\nOmulamuzi wa kkooti enkulu mu Kampala etawulula enkaayana Micheal Elubu attaddewo ku Mmande nga 25, Janwali, 2021 okuwa ensale ku misango gy’okulemesa Pulezidenti w’ekibiina ki National Unity Platform (NUP) Robert Kyagulanyi Ssentamu (Bobi Wine), okutambula okuva makaage.\nBannamateeka okuva mu Kkampuni 5 nga bakulembeddwamu Anthony Wameli, okuva mu Wameli and Company Advocates, baddukidde mu kkooti nga bagamba nti okuva ku Lwokuna nga 14, omwezi guno ogwa Janwali, Kyagulanyi ne Mukyala we Barbie itungo Kyagulanyi, oluvanyuma lw’okulonda, ebitongole ebikuuma ddembe okuli Poliisi n’amaggye byabasibira mu maka gaabwe e Magere mu Tawuni Kanso y’e Kasangati mu disitulikiti y’e Wakiso mu ngeri emenya amateeka.\nMu kkooti, baaloopye Ssaabawolereza wa Gavumenti, omuduumizi wa Poliisi mu ggwanga ssaako n’owa maggye nga basaba Kyagulanyi ne Kabiite we Itungo okutwalibwa mu kkooti, okusinga okubasibira awaka n’okulemesa abantu okubakyalirako.\nKu lunnaku Olwokuna, oludda oluwawabirwa nga lukulembeddwamu Martin Mwambustya lwayanjulidde kkooti ekiwandiiko ekiraga nti Kyagulanyi si musibe nga ne kabiite we Itungo tewali muntu yenna amulemesa kutambula.\nWabula munnamateeka wa Kyagulanyi omulala Lubega Medard Sseggona agamba nti byonna ebikolebwa bimenya amateeka era balina okubirwanyisa ku Kyagulanyi ne ku bantu abalala.\nOmulamuzi Elubu yataddewo enkya ku Mmande nga 25, Janwali, 2021 okuwa ensala ye.


Bukedde Online - Biibino ebitabudde Katikkiro Mayiga n'ab'e Kkooki\nBiibino ebitabudde Katikkiro Mayiga n'ab'e Kkooki\nAb'emmamba basabiddwa okugula emigabo mu Nkajja pulojekiti\nKooki eyanukudde Mayiga: Ensonga ez'ekyana...\nBy Dickson Kulumba Ahmed Mukiibi\nKATIKKIRO wa Buganda, Charles Peter Mayiga agambye nti ssi waakutiisibwatiisibwa okwegazaanyiza mu Buganda yonna nga Kamalabyonna n’ategeeza nti kikafuuwe essaza ly’e Kooki oba ekitundu ekirala ekya Buganda okwekutulako.\nKamuswaga w’e Kooki. Ku ddyo, Katikkiro (owookubiri ku kkono) n’abakungu b’e Mmengo nga batuuka e Kooki.\n‘‘Nze Katikkiro wa Buganda, ate ndi looya, mmanyi kye njogerako. Sizannya mizannyo gya kyana kito ate simala gazannyirwako ntyo.\nE Kooki eyo eriyo abantu abatayagala butebenkevu era mmanyi n'abantu b'e Kampala bwe beerimbalimba", Katikkiro Mayiga bwe yategeezezza. Okutuuka okuva mu mbeera yabadde ayogerera mu Lukiiko lwa Buganda ku Bulange e Mmengo ku Mmande.\nKyaddiridde olugendo lwe yabaddeko mu ssaza lya Buganda ery'e Kooki olwabuzeeko akatono okugwa obutaka olw'emisanvu abeebyokwerinda gye baamusuulidde mu kkubo.\nYattottodde ebyamutuuseeko ku lugendo lw'e Kooki nga November 27, 2018, abeebyokwerinda bwe baasoose okumugaanira e Masaka okweyongerayo nga kigambibwa nti Kamuswaga yabadde yeemulugunya nti teyategeezeddwaako mu kukyala kwa Katikkiro.\nMu lukiiko lwa Buganda, Mayiga yakangudde ku ddoboozi n'ategeeza nti eriyo abaagala okwawulayawula mu Buganda kyokka n'abakontola nti beerimba kubanga endagaano Mmengo gye yakola ne gavumenti eya wakati, erambika bulungi nti Kooki, n'ebitundu nga Bugerere ne Buluuli bya Buganda.\nKabaka Ronald Mutebi II ne Pulezidenti Museveni bassa emikono ku ndagaano nga August 1, 2013 mwe bakkaanyizza ku nsonga ezaali zirudde nga zigulumbya Buganda ne gavumenti eya wakati era mu nnyingo ebintu omukaaga gavumenti bye yeeyama mwalimu n'okussa ekitiibwa ku buwaayiro bwa Konsitityusoni okuwa Kabaka eddembe okutambula wonna w'ayagala mu Uganda awatali amukuba ku mukono.\nGavumenti bwe yamala okuzzaawo Obwakabaka nga July 31, 1993, Kabaka Mutebi II lwe yatikkirwa, Pulezidenti yayogerera mu lukiiko lwa Buganda olwatuula nga August 2, 1993 mu Bulange e Mmengo n'awabula gavumenti ya NRM ezzizzaawo Obwakabaka okugatta so ssi kutemaatema mu bantu.\nENTEESEGANYA EZADDIRIDDE KATIKKIRO MAYIGA OKUGENDA E KOOKI\nMayiga yasula Masaka mu Brovad Hotel ku Mmande nga November 26, nga yeetegekera olugendo lw'e Kooki mu disitulikiti y'e Rakai enkeera ku Lwokubiri nga November 27, 2018 okukyalira abalimi ab'enjawulo mu nteekateeka eya "Emmwaanyi Terimba".\nNga tannasimbula yafuna obubaka okuva ew'omuduumizi wa poliisi mu ttunduttundu ly'e Masaka, Latif Zaake nga bwe waliwo obutali butebenkevu gy'alaga nti obugenyi bwe e Kooki bwali bwolekedde okusajjula embeera n'asaba basooke boogeremu ku nsonga zino.\nOlwo Poliisi yali eyiye basajja baayo abawanvu n'abampi mu Masaka n'e Kooki ng'abalala bali ku wooteeri Brovad.\nEbimotoka bya Poliisi ebigumbulula okwekalakaasa n'ebifuuwa ttiyaggaasi nga biri bulindaala. Zaake, n'ab'ebyokwerinda abalala nga Dan Atwine, Maj. Livingstone Luttamaguzi akola nga RISO w'ekitundu kino n'abalala baagenda ku wooteeri eno okusisinkana Katikkiro n'ekibinja kya baminisita kye baali nakyo.\nMinisita w'Ebyobulimi, Vincent Ssempijja n'omuduumizi w'enkambi y'amagye ey'e Kasajjagirwa nabo oluvannyuma beegatta mu kafubo akaamala essaawa ssatu ng'enjuyi zonna zigulumba n'ensonga.\nMu kusalira ensonga eno amagezi, Katikkiro wa Uganda, Dr. Ruhakana Rugunda yakubirwa essimu bwatyo n'alagira abeebyokwerinda okuleka Mayiga agende e Kooki.\nEnsonda zaategeezezza nti Katikkiro Rugunda yasooka kwebuuza ku Pulezidenti Museveni eyasalawo nti Mayiga agende mu maaso n'olugendo lwe kasita abeebyokwerinda bakakasa nti tewaliiwo mbeera eyinza kuvaamu kuyiwa musaayi n'okutabangula emirembe.\nKigambibwa nti kino kyakkaanyizibwako ku ssaawa nga 5:00 ez'oku makya kyokka poliisi teyasooka kussa kiragiro kino mu nkola nga bagamba nti balinda kufuna kiragiro kya Minisita w'ensonga z'omunda, Gen. Jeje Odongo.\nEkibinja kya Katikkiro kyayongera okubalemerako nga bwe waliwo ekiragiro kya Dr. Rugunda. Ku ssaawa nga 7:00 ez'emisana, Mayiga yasimbula okuva e Masaka okwolekera Kooki.\nMu kitoogo e Namujjuzi ng'ofuluma Masaka, poliisi yali esuddewo emisanvu kyokka obudde gye bwali bugenda ng'abantu batandise okwekuhhaanyizaawo.\nE Kawenda ku nsalo ya Kooki ne Buddu ku kkubo erifubutaka e Sanje okutuuka e Mannya waali wateereddwaawo emisanvu egyalemesa abaserikale ba Kabaka abasooka okwetegereza embeera mu bitundu Katikkiro gyabeera agenda okukyala. Bano nabo baawalirizibwa okuddayo e Masaka ku wooteeri.\nKu lidda e Kiganda wakati wa Mityebiri ne Kasasa, ate emirala gyateekebwa e Lwanda awali ensalo ya Buddu ne Kooki byonna nga bigendereddwaamu okulemesa Katikkiro okutuuka e Kooki.\nKATIKKIRO MAYIGA AWANDA MULIRO\nBino bye bigambibwa okuba ebigambo Katikkiro Mayiga bye yayayogeredde mu lukiiko lwa Buganda ku Mmande ng'attottola ebyamutuukako mu lugendo lw'e Kooki. "Mwenna mumanyi enteekateeka eyo ey'Emmwaanyi Terimba.\nTulwanyisa bwavu nga tukubiriza abantu okutandikira kwebyo bye basobola. Mu Buganda omuntu wa bulijjo asobola kulima na kulunda. Waliyo abasobola okusuubula n'abakola mu ofiisi.\nNaye okutwaliza awamu mu Buganda omulimu ogusookerwako gwa kulima n'okulunda. Tutuuse mu masaza mangi nga Kabaka agaba endokwa.\nTukola ne Coffee Development Authority era Minisita avunaanyizibwa ku by'obulimi, Hajji Amisi Kakomo ne Ssenkulu wa BUCADEF, Hajji Badru Sserwadda be tutambula nabo mu nteekateeka y'Emmwaanyi Terimba.\nTugenda tuzzaamu abantu naddala abavubuka amaanyi baleme kuggwaamu ssuubi bakole beeyimirizeewo.\nEnteekateeka eno emanyiddwa bulungi. Wabula weewuunya omuntu ava ku biyamba abantu nadda mu buzannyo obwekyana ekito.\nNze sizannya mizannyo gya kyana kito ate simala gazannyirwako ntyo. E Kooki eriyo abantu abatayagala butebenkevu n'enkulaakulana.\nMu butuufu abantu abo tebalina bwagazi eri muntu waabulijjo. Kambabuulire lwaki njogera bwentyo:\n‘‘Nze Katikkiro wa Buganda, Munnamateeka omutendeke ne nva mu ofiisi Kabaka gye yampa eva eno okutuuka eri ne hhenda okulya enfuufu.\nNandibadde nkima ki mu nfuufu? Nze saagalira ddala bintu bya nfuufu mu bulamu bwange, abammanyi bakimanyi naye hhenda ntya mu nfuufu nga nvudde mu ntebe eriko obwebonga n'empewo ensengejje ezinnyogoga hhende mu nsozi z'e Kooki nga njagala kukola mirimu Kabaka gye yampa oli n'agamba nti tojja kujja wano.\nTaba mu mizannyo gya kito. Oyo abantu abaagala? Nze ndowooza bw'olaba akukaabirako nga naawe okaaba.\nEbyembi abantu bano abatayagala butebenkevu n'enkulaakulana era abatalina bwagazi eri abantu baabulijjo, balina banywanyi baabwe e Kampala ababadde bagezaako okubawagira mu nteekateeka zino ez'okututawaanya.\nMunno bw'akugamba ekintu ekitayamba omugamba nti naye gundi kino. Ndowooza engeri gye sitera kuyombayomba balowooza nti ndi awo waakutiisibwatiisibwa.\nBwe tunnamugamba nti togenda nga naye abivaako ng'adduka. Nze Charles Peter Mayiga (eeeh..eeehh)-(Katikkiro naasekawo).\nNneebaza abaamagye, abapoliisi ne ISO abaluhhamizibwa abakulembeze abakitegeera nti ffe okugenda e Kooki kigasa Kooki, Buganda ne Uganda.\nYategeezezza nti, ‘‘e Kooki twayaniriziddwa mu ssanyu lingi ddala era n'emmwaanyi bangi bazirimye.\nNjagala okwebaza Oweekitiibwa Gertrude Nakalanzi Ssebuggwawo omukwanaganya w'emirimu gya Kabaka e Kooki, olw'okumalirira okukola emirimu gya Kabaka era tujja kwongera tugikole.\nAbamu bwe bawulira endagaano zino ze twakola ne gavumenti, balina okukimanya nti tekutulanga Kooki ku Buganda oba Buluuli oba Bugerere. Buganda ekyali wamu ne mu Ssemateeka mweri.\nAyagala okukutula mu Buganda yeesibe enkoba ssatu si lumu, si lumu si bbiri wabula ssatu.\nKamuswaga Apollo Sansa Kabumbuli\nAb'e Kasengejje beezimbidde poliisi okulwanyisa obumenyi bw'amateeka\nAbatuuze balumbye omukozi wa minisita aziba ekkubo


AUDIO! Sisobola kumyuka Pulezidenti Museveni, Kadaga alemeddekoAUDIO! Sisobola kumyuka Pulezidenti Museveni, Kadaga alemeddeko\nAUDIO! Sisobola kumyuka Pulezidenti Museveni, Kadaga alemeddeko, abotodde ebyama\nSisobola kumyuka Pulezidenti Museveni nze njagala bwa sipiika bwange, Kadaga alemeddeko, naye gwe olowooza alina ensonga?\nSipiika wa Palamenti Rebecca Alitwala Kadaga alangiridde nti tasobola kukkiriza kifo kya kumyuka Pulezidenti Yoweri Kaguta Museveni.\nKadaga yazzeemu okwesimbawo ku kya Sipiika wa Palamenti era agamba nti tewali muntu yenna ayinza kumusindikiriza kuva mu lwokaano.\nMu kiseera kino ekibiina ki National Resistance Movement (NRM) tekinnaba kusalawo ani agwanidde obwa sipiika, ekyongedde okuteekawo okusika omuguwa wakati w’ekibiina ssaako n’abo abegwanyiza obwa sipiika.\nSipiika Kadaga ne Yoweri Museveni\nWabula Kadaga agamba nti wadde waliwo abamusaba okwesonyiwa obwa sipiika, Pulezidenti Museveni amuwe okumyuka Pulezidenti, agamba nti tasobola kukikirizza.\nAgamba nti sipiika, ye mukulembeze ow’oku ntikko mu Palamenti era y’emu ku nsonga lwaki abadde alina okuddamu okwesimbawo kyokka singa okumyuka Pulezidenti, olina okuba ne mukama wo (Pulezidenti).\nKadaga bwe yabadde asisinkanyeko ababaka ba Palamenti abalonde okuva mu bitundu bya Busoga ku Hotel Africana mu Kampala akawungeezi k’olunnaku olw’eggulo ku Ssande, yagambye nti yetaaga ekifo ekirina enkizo okusalawo ku bigenda mu maaso mu ggwanga nga sipiika wa Palamenti kyokka okumyuka Pulezidenti tekirina makulu wadde okusalawo ku nsonga yonna mu ggwanga.\nAte ababaka ba Palamenti okuva mu Busoga nga bakulembeddwamu owe Iganga municipality Peter Mugema Panado ne Stephen Kisa owe Luuka south, bagamba nti ababaka ba Palamenti okuva e Busoga tebetaaga kya kumyuka Pulezidenti, balina kusigaza kya Sipiika era Kadaga ye mukulembeze agwanidde okulembera Palamenti.\nAbalala abegwanyiza obwa sipiika bwa Palamenti kuliko abadde amyuka Kadaga ku bwa sipiika Jacob Oulanyah, omubaka we Kira mu Palamenti Ibrahim Ssemujju Nganda okuva mu kibiina ki Forum for Democratic Change (FDC) era Nampala w’oludda oluvuganya mu Palamenti n’omubaka we Bukoto central owa Democratic Party (DP) Richard Ssebamala.\nSipiika Kadaga, Pulezidenti Museveni ne Jacob Oulanyah\nOkusinzira ku nsonda ezesigika, olunnaku olwaleero ssentebe w’ekibiina ki National Resistance Movement (NRM) Pulezidenti Museveni agenda kusisinkana Sipiika Kadaga n’omumyuka we Oulanyah ku nsonga y’okunoonya sipiika wa Palamenti agenda okuddako.\nOulanyah agamba nti akakiiko ka NRM akafuzi ak’oku ntikko (CEC) kalina okutuula, okusalawo omuntu omuntu agwanidde okuba sipiika wa Palamenti.\nMu kiseera kino Edward Kiwanuka Ssekandi myaka 79 yamyuka Pulezidenti Museveni.\nOkumanya ebisingawo! https://www.facebook.com/GalaxyFm1002/videos/1097434650735735


Obadde okimanyi okutikka akabindo kitta mmotoka...\n“Mmotoka nagisimbye ku mabbali g'ekkubo ekiro nga bwe tutera okukola kubanga wano kumpi ffenna abagoba ba mmotoka ennene we tuzisuza ku kkubo. Bwe navudde okusuubula ente mu katale k'e Nnyigoga naggukidde mu katale ku Kaleerwe era ne nkyusa ne nzira e Wobulenzi. Ssaagenze walala wonna kyokka obudde bw'abadde bukya ku ssaawa nga 10:00 ku Lwomukaaga abantu abataategeerekese ne bagisimbulawo ne bagitwala.\nTwafunye abazirakisa abaatubuulidde ekkubo gye yakutte ne tugoberera kyokka ate oluvannyuma nga bukedde bannaffe abaabadde baatutte ente ku luguudo Port bell ne batutegeeza nti, bagirabyeko e Bugoloobi ng’esimbiddwa ku kkubo.\n"Abaana bange sirina kye ng’enda kubalabiriza kubanga kati ndabika nkomye!" Nsubuga bwe yawanjaze n'asaba poliisi emuyambe okugizuula.\nEngeri Simeo Nsubuga gye yasimattuse okugajambulwa mu maaso ga Kabaka


Ababaka bakubaganye empawa ku byapa ebyali mu Teefe Bbanka\nABABAKA ba Palamenti abatuula ku kakiiko akabuuliriza ku nsasaanya n’enzirukanya y’ebitongole bya Gavumenti aka COSASE kongedde okuteeka ku nninga abakulira Bbanka Enkulu nga baagala balage ebyapa ne ssente z’abantu abaali batereka mu bbanka ya Teefe gye baggala mu 1993.\nAba Bbanka Enkulu abaakulembeddwaamu, Gavana Emmanuel Tumusiime Mutebile baategeezezza nti baalanga emirundi ebiri nga bayita abantu abaalina ssente mu Teefe era ne basasula obukadde 336. Kyokka waliwo obukadde 48 ze baasigaza nga na kati bakyazikuumye nga za bantu abataalabikako.\nMedard Seggona yalumirizza nti waliwo abantu bangi abaalina ssente mu Teefe, abaalaajana okubasasula, kyokka ng’amannya gaabwe tegali ku lukalala lwago abataanona ssente zaabwe.\nAbabaka baabuuzizza oba nga balina essuubi ly’okusasula abaasigalira, Margaret Kaggwa munnamateeka wa Bbanka Enkulu n’ategeeza nti eby’okusasula ssente zino byazibuwala olw’okuba waliwo kkampuni ya Balintuma Bus Co. abaawawaabira Banka Enkulu ne bbanka ya Teefe.\nYagambye nti okuggyako ng’omusango guno ogumaze emyaka 15 mu kkooti nga guwedde okusalibwa, kijja kubazibuwaliza okubasasula. Kyokka Abdu Katuntu (Bugweri ) yalabudde ku buzibu obuli ku kulwawo okusasula abantu ssente, n’ategeeza nti ssente zeeyongera okunaabuuka buli olukya. Aba Bbanka Enkulu baaleese olukalala lw’ebyapa 23 bye bagamba nti byali mu bbanka ya Teefe nga waliwo abantu abaali beewoze ssente ne babisingayo.\nEbimu ku byapa ebyaleeteddwa kuliko; Block 48 plot 22 Busiro mu mannya ga Bigombe Musoke, block 136 plot 21 Kyaggwe nga kiri mu mannya ga Magala, block 82 plot 299 Kungu mu mannya ga Park View Pharmacy D.C Ltd. Ebyapa bino aba Bbanka baagambye nti si bya Teefe era mu kiseera kino babiterekedde bannyini byo. Kyokka ababaka ebyapa ebimu baabikubyemu ebituli oluvannyuma lw’okuwabulwa abakola mu ofiisi y’ebyettaka nti bbulooka nnamba ezimu tezaabadde ntuufu, kyokka ne basuubiza okwongera okunoonyereza.\nAbabaka era baatadde ku nninga aba Bbanka Enkulu nga baagala babawe olukalala lw’ebyobugagga byonna bye baasanga ne Teefe nga tebannaba kugiggala. Wadde ng’aba bbanka baagambye nti baabalirira eby’obugagga, naye baalemeddwa okuleeta ebintu byonna mu bujjuvu.\nBbanka ya Teefe ababaka baamalirizza okugibuulirizaako ku Lwokutaano era wiiki ejja basuubirwa okutandika okubuuliriza ku banka endala ezaggalwa okuli; International Credit Bank Ltd (1998), Greenland Bank (1999), Co-operative Bank (1999), National Bank of Commerce (2012), Global Trust Bank (2014) ne Crane Bank (CBL) eyaguzibwa dfcu bank (2016).


Bukedde Online - Akubye enduulu ngâ€™alabye omusajja eyamusobezzaako\nOmuwala ono owâ€™emyaka 16, (amannya galekeddwa), asomera mu Kisaasi College yakubye enduulu mu kaduukulu ka Poliisi e Kawempe akali okumpi nâ€™oluguudo ngâ€™alengera Ali Kibirige ayitawo mu takisi.\nAbaserikaleÂ baagobyeÂ takisi eno eyabadde eva e Kawempe Mbogo ngâ€™edda Kampala ne bagikwatira\nAbaserikaleÂ baagobyeÂ takisi eno eyabadde eva e Kawempe Mbogo ngâ€™edda Kampala ne bagikwatira okumpi nâ€™akatale ka Growers ne baggyamu Kibirige.\nOmuwala attottola nti, â€œNnasooka kumanya Kibirige ttaamu ewedde bwe nnamupangisa ku siteegi e Mpererwe nâ€™antuusa ku ssomero ne mmusasula 1,000/-.\nOluwummula bwelwatuuka nnalabira awo ngâ€™akomyewo ku ssomero. Yantegeeza nga bakadde bangeÂ bwe bamu-gambye anzizeeyo ewaka. Nnasomba ebintu ne mbitwala mu takisi ye nâ€™avuga era yasibira ku kazigo ke e Kisaasi. Yantiisatiisa okuntuusaako obulabe singa nkuba enduulu.\nYansibira mu nnyumba nga tanzikiriza wadde okufuluma okweyamba nga ngâ€™enda mu bbaafu nâ€™agiyiwayo ekiro ngâ€™akomyewo. Abadde agula emmere ne nfumba ne tulya. Wabula nga bwe ngâ€™aana okwegatta naye ngâ€™ankuba.\nOkuvaayo yamaze kunkuba ne mpisibwa bubi. Yeerabidde okusibawo akanyolo ebweruÂ nnagenze okukwatako nga luggule ne nziruka era nnasibidde ku poliisi enoâ€.\nEkyandeese wano lwakuba ntya bazadde bange okulowooza nti nnabula nâ€™omusajja ono. Nnabadde mu kadu-ukulu muno mwe mmaze ennaku ebbiri kwe kulaba Kibirige ngâ€™asowodde mu takisi mu maaso.\nWabula Kibirige yagambye nti omuwala amumanyi kyokka abadde tamukozesa. Akulira bambega ba poliisi e Kawempe, Paul Mugisha yagambye nti Kibirige yagguddwaako omusango gwâ€™okusobya ku mwana ku fayiro nnamba SD:44/17/02/11 .


Bukedde Online - Abadde aduumira ab'ewa Kisekka okwekalakaasa bamuyiyeemu emmotoka n'ayogeza ebirime\nAbadde aduumira ab'ewa Kisekka okwekalakaasa bamuyiyeemu emmotoka n'ayogeza ebirime\nAbakozi na yunivasite bavunaaniddwa gwa kubulankanya...\nSipapa naye asisinkanye ab'akatale k'e Nakawa...\nSipapa ne Full Figure olwavudde ewa Museveni, baagenze butereevu ewa Kisekka Sipapa gye yagabidde eyabadde akulira ab’ewa Kisekka mu kwekalakaasa, Ronald Kasekende emmotoka kika kya Toyota Raum UBE 702G.\nKasekende olwafunye emmotoka, yatandikiddewo okulabula bannabyabufuzi bonna abali ku ludda oluvuganya Gavumenti obutaddamu kulinnya kigere wa Kisekka kubanga bbo baakoowa entalo kati baagala kukola ssente.\nOkugabira Kasekende emmotoka n’asala eddiiro kyatabudde banne bwe bakolera mu katale ewa Kisekka ne bakubisa ekipande ekinene nga balaga nti bbo tebawagira NRM, bali mabega wa Bobi Wine mu kalulu ka 2021.\nKasekende yagambye nti, wabaddewo emmotoka ssatu, Toyota Mark X, Toyota Harrier Kawundo ne Toyota Raum n’alondako Raum. Oluvannyuma, Full Figure ng’ali ku lediyo emu mu Kampala yategeezezza nti, eky’ewa Kisekka kyawedde, okuva lwe baagenzeeyo bonna abaabadde ku ludda oluvuganya Gavumenti baakyuse kati ba NRM.\nBrian Ssemanda eyakulembeddemu abavubuka abatakkanya ne Gavumenti yategeezezza nti, Kasekende baali baamulimbalimba dda n’obusente n’akyuka n’atandika okuwagira NRM nti kyokka ali yekka bbo bafiira ku Bobi Wine.\nOno yagasseeko nti, Pulezidenti Museveni ssente ze yawadde Full Figure ne Sipapa za muwi wa musolo ateekeddwa okulondoola ensaasaanya yaazo n’abantu be yazigabidde abateeke ku nninga bamulage bye bazikozeemu.\n“Amalwaliro mangi temuli ddagala, abavubuka basiiba ku nguudo tebalina mirimu, ssente ezandibadde zibayamba n’okuteeka eddagala mu malwaliro pulezidenti yazikutte n’aziwa Full Figure ne Sipapa! Twagala alondoole bye zikoze.” Ssemanda bwe yategeezezza.\nYagasseeko nti, Kasekende gwe baawadde emmotoka bamulinako emisango kubanga yakubye bannaabwe babiri amayinja omu ne limukwata okugulu ate omulala lyamukutte ku mutwe era akyali mu ddwaaliro.\nEkibinja kya Ssemanda kyabaddemu abavubuka okwabadde Paul Kafeero, Ramadhan Makumbi, Rashid Sseggujja, Yassin Ssekitooleko amanyiddwa nga Machete, Denis Ssenono n’abalala abaalayidde okufaafagana n’aba NRM abaagala okubalinnyirira.\nEmmotoka enzibe ekwasizza Omusuubuzi\nKatikiro atongozza olukiiko olugenda okutegeka ebijaguzo by'amatikkira ga Kabaka


Bukedde Online - Abawakanya emyaka babatwalidde mu bbuutu\nPoliisi ebasuuzizza mmotoka mwe babadde bakukusiza ente n'embuzi...\nAbawakanya emyaka babatwalidde mu bbuutu\nMinisita Nantaba attottodde bwe yasimattuse abavubuka e Kayunga\nTogikwatako: Aba FDC 4 e Mbarara tebamanyi...\nPISITO musanvu ne AK47 ssatu; z’emmundu ze baakozesezza okukwata abawagizi ba FDC bana abaabadde bakunga abantu okwetaba mu lukiiko oluwakanya okuggyawo ekkomo ku myaka gya Pulezidenti.\nYagasse babiri ebitogi n’abatwalira mu mulengo.\nBya WEZIRI DAMBA NE MUWANGA KAKOOZA\nAbasajja abaabadde mu ngoye eza ‘leeya’ nga pisito zibali mu biwato ate abalala nga zibali mu ngalo, baatadde abantu ku bunkenke nga bakwata aba FDC abaabadde bakutte ebipande okwabadde ebigambo ‘Togikwatako.’\nOw’emmundu ku bodaboda ng’awerekera mmotoka omwabadde abaakwatiddwa.\nAbaabadde n’emmundu ez’ekika kya AK47 baazikookinze ne bazikwata ng’abali mu ddwaaniro.\nMu kukwata abantu bano abana, ekyasinze okukanga abaabaddewo y’engeri aba pisito gye baatwalidde abasajja ku mudumu gw’emmundu ne babasonseka mu bbuutu y’emmotoka ne babaggaliramu ne bavuga ne beggyawo.\nAbaabadde balaba, baasigadde beebuuza ekigenda mu maaso nga tebakitegeera. Nga tebannabayingiza mu bbuutu, baasoose kubafukamiza wansi ne babakuba empi n’ensambaggere.\nOmu ku basajja ab’emmundu, yabuukidde bodaboda UDX 375J n’agoberera emmotoka Noah UAQ 760D mwe baabadde bapakidde abawagizi ba FDC mu bbuutu.\nOw’emmundu eyabadde ku bodaboda naye yagenze yeekaaliisa ne piisito mu ngalo.\nAbaakwatiddwa baabadde bakulembeddwa Ssentebe w’abavubuka ba FDC e Mbarara, Yasin Matsiko ne munne Mohammad Mpagi era be baatandikiddeko okukwata olwo ne babagattako bannaabwe abalala babiri abaabadde bazze okwetaba mu lukiiko lwa oluwakanya okukyusa emyaka gya Pulezidenti olwabadde lutegekeddwa ku Comfort Hotel e Mbarara ku Lwomukaaga.\nEbipande okuli ebigambo ‘Togikwatako’ nabyo byaboyeddwa ne bitwalibwa ng’ebizibiti.\nBabavunaana kukuba lukiiko lutali mu mateeka Omuduumizi wa poliisi e Mbarara, Isaac Kambugu bwe yagambye nti talina ky’amanyi ku baakutte era n’omwogezi wa poliisi mu kitundu kya Rwizi Samson Kasasira naye n’ategeeza nti naye tabamanyiiko, olwo bannabyabufuzi mu Mbarara ne batandika okugamba nti abasajja abo baavudde mu nkambi y’amagye e Makenke.\nWabula omwogezi wa poliisi mu ggwanga, Asan Kasingye yategeezezza Bukedde eggulo nti abantu bano baakwatiddwa ekitongole kya poliisi ekirwanyisa obumenyi bw’amateeka obw’amaanyi ekya Flying Squad era baabadde bakolera mu mateeka.\nYagasseeko nti baategeezeddwa nti abantu abo baabadde bategese olukungaana olumenya amateeka era ne bagendayo okukakasa nti terubeerawo.\nYagambye nti bonna abana baabagguddeko omusango gw’okukuba olukungaana olumenya amateeka.\nAba famire z’abaakwatiddwa baalaze okunyolwa olw’engeri abantu baabwe gye baakwatiddwaamu ng’abatujju, ate okuva lwe baakwatiddwa baagezezzaako okunoonya gye baabasibidde wabula nga buli poliisi gye bagendako ebategeeza kimu nti terina ky’emanyi kw’ebyo.\nAisha Nakayima muka Matsiko yagambye nti banoonyezza naye bakyabuliddwa. Ate Amina Naluyinda muka Mpagi ng’amaziga gamuyitamu yagambye nti, abaserikale basusse okukwata bba era gye buvuddeko baamukwata ne bamuggalira e Nalufenya wabula n’avaayo nga tebalina musango gwe bamuvunaanye kyokka nga bamukubye nnyo era baamala ekiseera nga bamujjanjaba.\nKasingye yagambye nti we baasibidde abantu bano wakyakuumibwa nga wa kyama, kyokka n’awa aba famire amagezi okugenda mu Kampala balabe akulira Flying Squad Herbert Muhangi abannyonnyole ebikwata ku bantu baabwe.\nNakayima muka Matsiko n’abaana baabwe.\nBAVUMIRIDDE EBY’OKUTWALIRA ABANTU MU BBUUTU\nMu kuyingiza abantu bano mu bbuutu, obwedda abaabakutte baddihhana ekigambo “Panda Ggaali” ekyakozesebwa ennyo ku mulembe gwa Milton Obote era abalwanirizi b’eddembe ly’obuntu bagamba nti ebikolwa bino bijjukiza abantu effugabbi eryaliwo.\nDr. Livingstone Ssewannyana akulira ekibiina ky’eddembe ly’obuntu ekya ‘Foundation for Human Rights Initiave’ yagambye nti ebibinja by’abakuumaddembe ebitafaayo ku ddembe ly’obuntu bizze bibeerawo ku buli mulembe era gavumenti ya NRM erina okukangavvula ekibinja kino kuba bw’eneekireka ne kisigala nga kikwata abantu mu ngeri eyo, egenda kuba terina njawulo ne gavumenti ze yamaamulako.\nOmumyuka w’omwogezi wa FDC, Paul Mwiru kino yakiyise kutulugunya okugendereddwaamu okutiisa abawakanya ekkomo ku myaka, n’agamba nti bwe baba balina omusango batwalibwe ku poliisi ezimanyiddwa zibaweereze mu kkooti, okusinga okubasibira mu bifo ebitategeerekeka.\nKasingye bwe yabuuziddwa ku ky’okutwalira abantu mu bbuutu, yagambye nti poliisi tekkiriza bikolwa ebyo era lipooti gy’alina eraga nti abaakwatiddwa baayingiziddwa bulungi mu mmotoka.\nPaasita omufere awambye omwana n'asaba ensimbi\nTwekobe ewedde - Katikkiro Mayiga\nAbatuuze bâ€™e Bugoloobi beekyaye ne baggala oluguudo\nBaabano abayaaye ababbira mu paakingi z'omu Kampala\nMultiplex yandiggyibwako ogwa paakingi mu Kampala\nPoliisi ebasuuzizza mmotoka...\nABASAJJA basatu abateeberezebwa okubeera ababbi b’ente baakiguddeko bwe beesanze ng’ekkubo lye babadde bakutte...\nBakanyama bakoonye enju y'o...\nOMUTUUZE ali mu maziga oluvannyuma lwa bakanyama okukkakkana ku mayumba ge ne bagamenya n’okwonoona ebintu bye...


Bukedde Online - Omwagalwa tomutonera kimuli kya pulasitiika\nOmwagalwa tomutonera kimuli kya pulasitiika\nOLUNAKU lw’abaagalana bangi abaluwa ekitiibwa nga batandikira ku nnyambala, okwegabira ebirabo, okugendako awutu ne kalonda omulala era bw’oyita mu kibuga oyanguwa okumanya nti bangi balutegedde.\nEkimuli ky’oyinza okutonera omwagalwa wo.\nOLUNAKU lw'abaagalana bangi abaluwa ekitiibwa nga batandikira ku nnyambala, okwegabira ebirabo, okugendako awutu ne kalonda omulala era bw'oyita mu kibuga oyanguwa okumanya nti bangi balutegedde.\nEkimuli kye kimu ku birabo ebisinga okuggyayo obulungi amakulu, ekifaananyi oba akabonero k'omukwano ku lunaku luno.\nEra bangi ku lunaku luno bafaayo nnyo okulaba nti mu birabo ebingi bye batonera abaagalwa baabwe ekimuli tekibulamu.\nWadde nga kituufu ekimuli kabonero ka mukwano naye si buli kimuli ky'osanze nti oteekeddwa okukiwa munno ng'akabonero akalaga omukwano.\nWaliwo ebimuli ebikolerere (Artifi cial fl owers) n'ebyo ebiviira ddala mu nnimiro era nga bino byombi birina omugaso gwabyo ogw'enjawulo ng'abaagalana bandibade bamanya enjawulo yaabyo n'emigaso gyabyo.\nNdelia Ned atunda ebimuli ku Game e Lugogo agamba nti ebimuli ebitali bya ‘nnaco' bisobola okubeerawo okumala akabanga nga tebyonoonese era omuntu akirina omulimu gwe gubeera gwa kukikubako nfuufu n'addamu n'akitereka.\nEbimuli eby'ekikula kino ebimu biteekebwa ku mmeeza mu ddiiro, mu offi si, mu masinzizo, ku bisenge by'ennyumba mpozzi n'okutimbibwa ne ku mikolo ng'embaga n'okwanjula ssaako emikolo emirala egy'essanyu.\nEbimuli eby'ekika kino bikolebwa mu bintu nga pulasitiika, empapula, ‘rubber', mu ngoye n'ebintu ebirala bingi.\nNdelia agamba nti omuntu ng'ayagala munne ku mutima ne mu musaayi olina kumuwa kimuli nga kiri ‘fresh' kubanga kino kiraga obulamu bw'omuntu bwe bubeera nga si bukolerere.\nEkimuli ekiri ‘fresh' kiraga nti omukwano gw'olina eri munno si mukolerere wabula gwa butonde era eyo y'ensonga lwaki n'abafi iriddwaako abaabwe bye bimuli bye bimu bye bakozesa nga balaga omukwano gwe babadde nagwo eri omuntu oyo abeera afudde.\nAyongerako nti ekimuli ekinogeddwa mu nnimiro kibeera n'akawoowo kaakyo ak'obutonde ekiraga omuntu oyo nti akuwulikikira ng'akawoowo k'ekimuli ekyo akatali kapange.\nNdelia agamba nti olina okwegendereza ng'ogula ekimuli kino kubanga bya njawulo, okugeza ekimuli ky'akasero wandibadde okigulira oyo omuntu gw'oludde naye mu mukwano, ate ku basajja bw'oba olina omuwala gw'okyakwana kinyuma nnyo n'omutonera akamuli ka looza ne bwe kaba kamu.\nEkirabo ekisibiddwa obulungi.\nOSOBOLA OKUTONA EKIRABO EKIRALA Ndelia ayongerezaako nti ng'oggyeeko ekimuli, waliwo ebintu ebirala by'osobola okuwerekerezaako munno n'ayongera okusanyuka wabula kyandibadde kirungi n'osooka weebuuza kw'ebyo ebiraga omukwano okugeza, omuntu toyinza kutonera munno bikopo, amasowaani oba esseffuliya ku lunaku nga luno wadde ng'ebimu bibeera bya bbeeyi, naye ate aguzeemu waakiri kacokuleeti, kasswiiti oba kkeeki ku 20,000/- n'agattako n'akamuli yandikusigira wala.\nNdelia agamba nti ngoggyeeko ebyokulya n'ekimuli, kyandibade kirungi munno n'omutonerayo n'akalabo k'anaasigala ng'alabako era ng'akujjuukirirako okugeza, munno oyinza okumugulira olugoye, engatto, ensawo, essaawa, omusipi ne kalonda omulala agwa mu ttuluba eryo.\nWaliwo n'abagula obugoye obwomunda, naye buno kiba kirungi n'otonera oyo gw'oludde naye. Bw'obugulira gw'okyakwana ayinza okukitwala obulala. Ate ku muntu gw'oteekakasa bulungi by'ayagala, oyinza okumugulira essimu, wayini, kalifuuwa n'ebintu ebirala ebitatera kuboola era ng'omuntu alina okukimanya nti ekikulu mu kutona oluusi si bbeeyi yeekyo ky'otona wabula amakulu agali mwekyo ky'otonye n'okwongera okulaga munno nti ddala omulowoozaako era omufaako.\nWaliwo obulabo abantu bwe balaba ng'obutono naye nga bulina amakulu mangi nga sswiiti w'akati, cokuleeti, bisikwiti, ayisikuliimu, apo, akatambaala n'obulabo obulala obugwa mu ttuluba eryo.\nOmusumba w'e Kasana alumbye etteeka ly'obufumbo\nMinisita Nakiwala alaze abavubuka Gavt. b'egenda okuyamba\n'Ab'e Bulemeezi muddemu okulima emmwanyi'


Bukedde Online - Kayihura bamutaddeko obujulizi bwa myaka 10\nKayihura bamutaddeko obujulizi bwa myaka 10\nEngeri aba FBI gye beetooloola Kale Kayihura...\nYebbye ku mukazi we gw'alinamu abaana 2 n'ayanjula...\nAMERIKA okutuuka okutabukira Kayihura kyaddiridde okuyita mu bujulizi bwa myaka kkumi egyasembayo mu buweereza bwe ng’omuduumizi wa poliisi ya Uganda.\nGen. Kale Kayihura, mukazi we Angella Kayihura n’abaana baabwe bonna tebakyayinza kulinnya kigere mu Amerika olw’ekiwandiiko gavumenti ya Donald Trump kye yamuyisizzaako ekimuteekako natti n’aba famire ye kw’ossa n’ebyobugagga byonna by’anaaba alina mu Amerika.\nWadde Kayihura mu kwanukula yagambye nti talina kigendererwa kyonna n’aba famire ye okusaba viza ya Amerika era teyeetaaga kugenda mu Amerika, omubaka Ibrahim Ssemujju Nganda yagambye nti kuno kwegumya kubanga azze asaba olukusa okugenda okujjanjabwa ebweru w’eggwanga, amanyi atya oba abasawo be banaamaliriza bamusindise mu Amerika okufuna obujjanjabi obusingawo!\nSsemujju yagambye nti akabonero akaakoleddwa kalungi kubanga gwe baba bakakozeeko aba atya n’okugenda mu nsi endala yonna olw’okweraliikirira ebiyinza okumutuukirako eyo era ateebereza nti ne Kayihura kati alina okuba ng’alina okutya okwo.\nMu kiwandiiko Kayihura kye yafulumizza ng’ayanukula ekyasaliddwaawo Amerika okubowa eby’obugagga bye, yagambye nti talina kyabugagga kyonna mu Amerika wadde mu nsi endala yonna ebweru wa Uganda, noolwekyo okubowa tetukola makulu; wabula Kaminsona ku kakiiko k’eddembe ly’obuntu Meddie Mulumba yagambye nti ebiragiro ng’ebyo ebyayisiddwa Amerika tebikoma ku byabugagga byokka wabula n’enkolagana zonna omuntu z’aba alina n’ebitongole bya Amerika ezivaamu ensimbi ziba zirugenderamu.\nEbiragiro bino Amerika yabiyizza ku nkomerero ya wiiki ewedde. Bannabyabufuzi ab’oludda oluvuganya gavumenti bangi baasanyukidde ekyasaliddwaawo Amerika era omubaka Robert Kyagulanyi (Bobi Wine) yatadde obubaka ku mukutu gwe ogwa Twitter ng’ayozaayoza Amerika n’ategeeza nti kano kabeere akabonero ku bakungu bonna mu gavumenti abakozesa obubi ofiisi zaabwe, nti ekiseera kigenda kutuuka basasulire buli kye baakola.\nGen. Edward Kale Kayihura,


Eby’Abaleevi 8 | Bayibuli ey'Oku Mukutu Gwaffe Ogwa Intaneeti | New World Translation\nOkutongoza Alooni ne batabani be ku bwakabona (1-36)\n8 Yakuwa era n’ayogera ne Musa n’amugamba nti: 2 “Twala Alooni ne batabani be,+ n’ebyambalo,+ n’amafuta amatukuvu,*+ n’ente ennume ey’ekiweebwayo olw’ekibi, n’endiga ennume ebbiri, n’ekibbo ekirimu emigaati egitali mizimbulukuse,+ 3 era okuŋŋaanyize ekibiina kyonna ku mulyango gwa weema ey’okusisinkaniramu.” 4 Awo Musa n’akolera ddala nga Yakuwa bwe yali amulagidde, era ekibiina ne kikuŋŋaanira ku mulyango gwa weema ey’okusisinkaniramu. 5 Musa n’agamba ekibiina nti: “Kino Yakuwa ky’atulagidde okukola.” 6 Awo Musa n’asembeza kumpi Alooni ne batabani be n’abagamba okunaaba n’amazzi.+ 7 Oluvannyuma lw’ekyo, n’ayambaza Alooni ekkanzu,+ n’amusiba eky’okwesiba mu kiwato,+ n’amwambaza ekizibaawo ekitaliiko mikono,+ n’amwambaza efodi+ n’agisiba n’omusipi omuluke*+ ogwa efodi, n’aginyweza. 8 Awo n’alyoka amussaako eky’omu kifuba,+ n’ateeka Ulimu ne Sumimu+ mu ky’omu kifuba. 9 N’ateeka ekiremba+ ku mutwe gwe, era mu maaso gaakyo n’ateekako akabaati aka zzaabu akamasamasa, nga ke kabonero akatukuvu ak’okwewaayo eri Katonda,*+ nga Yakuwa bwe yali amulagidde. 10 Awo Musa n’addira amafuta amatukuvu, n’agafuka ku weema ne ku bintu byonna ebyagirimu,+ n’abitukuza. 11 N’amansira agamu ku go emirundi musanvu ku kyoto, ne ku bintu byakyo byonna, ne ku bbenseni ne ku kintu kw’etuula, n’abitukuza. 12 Oluvannyuma yafuka agamu ku mafuta amatukuvu ku mutwe gwa Alooni, n’amutukuza.+ 13 Awo Musa n’asembeza kumpi batabani ba Alooni n’abambaza amakanzu, n’abasiba eby’okwesiba mu kiwato, era n’abassaako eby’oku mutwe,+ nga Yakuwa bwe yali amulagidde. 14 N’aleeta ente ennume ey’ekiweebwayo olw’ekibi,+ Alooni ne batabani be ne bassa emikono gyabwe ku mutwe gwayo. 15 Awo Musa n’agitta, n’annyika olugalo lwe mu musaayi gwayo,+ n’aguteeka ku mayembe g’ekyoto ku njuyi zonna, n’akitukuza, naye omusaayi ogwasigalawo n’aguyiwa ku ntobo y’ekyoto okukitukuza asobole okukitangiririrako ebibi. 16 Oluvannyuma Musa yaddira amasavu gonna agaali ku byenda, n’agaali ku kibumba, n’ensigo ebbiri n’amasavu agaaziriko, n’abyokera ku kyoto.+ 17 Ebyasigalawo ku nte ennume, eddiba lyayo, n’ennyama yaayo, n’obusa bwayo, ne byokerwa ebweru w’olusiisira+ nga Yakuwa bwe yali amulagidde. 18 Awo Musa n’aleeta endiga ennume ey’ekiweebwayo ekyokebwa, Alooni ne batabani be ne bassa emikono gyabwe ku mutwe gwayo.+ 19 Musa n’agitta n’amansira omusaayi gwayo ku njuyi zonna ez’ekyoto. 20 Endiga n’agisalamu ebitundutundu, n’ayokya omutwe gwayo, n’ebitundutundu byayo, n’amasavu gaayo.* 21 N’ayoza ebyenda byayo n’amagulu gaayo ng’akozesa amazzi, endiga yonna n’agyokera ku kyoto. Kyali kiweebwayo ekyokebwa eky’evvumbe eddungi.* Kyali kiweebwayo eri Yakuwa ekyokebwa n’omuliro, nga Yakuwa bwe yamulagira. 22 Awo n’aleeta endiga ennume ey’okubiri, endiga ey’okuweebwayo ku kutongozebwa ku bwakabona,+ Alooni ne batabani be ne bassa emikono gyabwe ku mutwe gwayo.+ 23 Musa n’agitta, n’addira ogumu ku musaayi gwayo n’aguteeka ku kutu kwa Alooni okwa ddyo ne ku ngalo ensajja ey’oku mukono gwe ogwa ddyo ne ku kigere ekisajja eky’okugulu kwe okwa ddyo. 24 Musa n’aleeta batabani ba Alooni, n’ateeka ogumu ku musaayi ku matu gaabwe aga ddyo ne ku ngalo ensajja ez’oku mikono gyabwe egya ddyo, ne ku bigere ebisajja eby’amagulu gaabwe aga ddyo; naye omusaayi ogwasigalawo Musa n’agumansira ku njuyi zonna ez’ekyoto.+ 25 Awo n’addira amasavu, omukira omusava, n’amasavu gonna agaali ku byenda, n’amasavu agaali ku kibumba, n’ensigo ebbiri n’amasavu agaaziriko, n’okugulu okwa ddyo,+ 26 n’atoola akagaati kamu akeetooloovu*+ akatali kazimbulukuse mu kibbo eky’emigaati egitali mizimbulukuse ekyali mu maaso ga Yakuwa, n’akagaati kamu akeetooloovu akasiigiddwako amafuta,+ n’akagaati kamu ak’oluwewere, n’abuteeka ku masavu ne ku kugulu okwa ddyo. 27 Oluvannyuma lw’ekyo, byonna n’abiteeka mu bibatu bya Alooni n’ebya batabani be n’abiwuubawuuba ng’ekiweebwayo ekiwuubibwa mu maaso ga Yakuwa. 28 Awo Musa n’abiggya mu ngalo zaabwe n’abyokera ku kyoto kungulu ku kiweebwayo ekyokebwa. Byali ssaddaaka ey’okutongozebwa ku bwakabona ey’evvumbe eddungi.* Kyali kiweebwayo eri Yakuwa ekyokebwa n’omuliro. 29 Awo Musa n’addira ekifuba n’akiwuubawuuba ng’ekiweebwayo ekiwuubibwa mu maaso ga Yakuwa.+ Ogwo gwe gwali omugabo gwa Musa okuva ku ndiga ennume eyaweebwayo ku kutongozebwa ku bwakabona, nga Yakuwa bwe yamulagira.+ 30 Musa n’addira agamu ku mafuta amatukuvu+ n’ogumu ku musaayi ogwali ku kyoto, n’abimansira ku Alooni, ne ku byambalo bye, ne ku batabani ba Alooni abaali naye, ne ku byambalo byabwe. Bw’atyo n’atukuza Alooni n’ebyambalo bye, ne batabani be+ n’ebyambalo byabwe.+ 31 Musa n’agamba Alooni ne batabani be nti: “Mufumbire+ ennyama ku mulyango gwa weema ey’okusisinkaniramu, era awo we mujja okugiriira awamu n’obugaati obuli mu kibbo ekikozesebwa ku kutongozebwa ku bwakabona, nga bwe nnalagirwa nti, ‘Alooni ne batabani be banaabiryanga.’+ 32 Ennyama n’obugaati ebinaasigalawo mujja kubyokya omuliro.+ 33 Musigale kumpi n’omulyango gwa weema ey’okusisinkaniramu okumala ennaku musanvu, okutuusa ennaku ez’okutongozebwa kwammwe lwe zinaggwaako, kubanga kijja kutwala ennaku musanvu okubatongoza nga bakabona.*+ 34 Yakuwa yalagira tukole kino kye tukoze olwa leero okusobola okubatangirira.+ 35 Mujja kusigala ku mulyango gwa weema ey’okusisinkaniramu ennaku musanvu+ emisana n’ekiro, okusobola okutuukiriza obuvunaanyizibwa bwammwe Yakuwa bw’abakwasizza,+ muleme okufa; kubanga bwe ntyo bwe ndagiddwa.” 36 Alooni ne batabani be baakola byonna Yakuwa bye yali alagidde okuyitira mu Musa.\n^ Oba, “ekyesibwa mu kiwato.”\n^ Oba, “engule entukuvu.”\n^ Oba, “n’amasavu agali ku nsigo.”\n^ Obut., “okujjuza omukono gwammwe.”


Bukedde Online - Bannayuganda ababeera ebweru bakubiriziddwa okwenyigira mu by'obulimu awaka\nMuseveni agenda kuggulawo olukuηηaana lwa...\nOkukuba ekyeyo e Buwarabu: Teri kuddamu kusasuza...\nBannayuganda ababeera emitala w'amayanja baweereddwa amagezi okuteeka ssente mu by'obulimi n'okutondawo amakolero.\nAmagezi gabaweereddwa Muky. Florence Kiremerwa, omuwabuzi wa Pulezidenti Museveni ku nsonga za Bannayuganda ababeera mu mawanga g'ebweru bwe yabadde ayogerera mu musomo gw'eby'obusubuuzi n'okusiga ensimbi ogwa Midland ogw'omulundi ogw'okuna ogwatekeddwa ku West Brownish e London ku Lwokubiri.\n"Bangi ku ffe okumala ebbanga tukoze emikwano n'okutondawo enkolagana n'abantu be tusobola okusendasenda ne bajja okusiga ensimbi mu nsi yaffe ey'obuzaaliranwa," Kiremerwa bwe yategeezezza.\nKiremerwa yayongeddeko nti Gavumenti ya Uganda efubye okussaawo embeera ennungi esobozesa eby'obusuubuzi, okusiga ensimbi ssaako n'ebintu ebirala ebisikiriza n'okuyambako bamusigansigo abagwiira okutondawo bizinensi mu ggwanga.\nYagambye nti Gavumenti yataddewo ekifo ekyenjawulo mu kitongole kya Uganda Investment Authority (UIA); okwanguyiza ku bayinvesita n'okuggyawo emisoso emingi baleme kukaluubiriza naddala ku mutendera gw'okuwandiisa bizinensi mu kitongole kya Uganda Registration Bureau Services (URBS).\n"Tuyinza okwetaaga okusomesa n'okusendasenda mikwano gyaffe ne kampuni ze tukolera okusiga ensimbi mu Uganda. Omulimu kati gwaffe okusikiriza mikwano gyaffe okukozesa omukisa guno okufuula Uganda ekifo gye bayinza okusiga ensimbi zaabwe naddala mu by'obulimi n'okulambula," Kiremerwa bwe yategeezezza.\nKiremerwa yabakubirizza okutumbula eby'obulambuzi bwa Uganda ebikyakula era nga byetaaga okukwatirako ennyo nga bayita mu kusendasenda mikwano gyabwe okujja okulaba eby'obulambuzi omuli ensolo n'obutonde bw'ensi obulungi okuzaama bye bayinza n'okusigamu ensimbi.\nUgandas in diaspora


1 Timothy 2 NIV - 1 Timoseewo 2 LCB | Biblica América Latina\n1 Timothy 2 NIV - 1 Timoseewo 2 LCB\n1 Timoseewo 2\n1Okusookera ddala, mbasaba, musabenga, mwegayirirenga, era mwebazenga Katonda ku lw’abantu bonna. 2 Era musabirenga bakabaka n’abafuzi abalala bonna, tulyoke tube bulungi nga tuli mirembe, nga tussaamu Katonda ekitiibwa, era nga twegendereza mu buli ngeri. 3 Ekyo kirungi era ekisiimibwa mu maaso ga Katonda Omulokozi waffe, 4 ayagala abantu bonna balokolebwe, era bategeere amazima. 5 Kubanga Katonda ali omu, era omutabaganya w’abantu ne Katonda ali omu, ye muntu Kristo Yesu, 6 eyeewaayo abe omutango olwa bonna. Ekyo kyakakasibwa mu kiseera kyakyo ekituufu. 7 Era nze kye nateekebwawo mbeere omutume era omuyigiriza w’Abamawanga, mbategeeze eby’okukkiriza n’eby’amazima; njogera bituufu sirimba.\n8 Noolwekyo njagala abantu buli wantu, basabenga Katonda nga bayimusa emikono gyabwe emirongoofu, nga tebalina busungu wadde empaka. 9 Era kye njagala abakazi bambalenga ebyambalo ebisaanira, beegenderezenga, nga tebeemalira mu misono gya nviiri, ne mu kwewoomya nga bambala ebya zaabu n’amayinja ag’omuwendo, wadde okwambala engoye ez’omuwendo ennyo. 10 Wabula babe n’ebikolwa ebirungi, nga bwe kisaanira abakazi abassaamu Katonda ekitiibwa.\n11 Mu kuyigirizibwa, omukazi asirikenga nga yeewombeese. 12 Sikkiriza mukazi kuyigiriza wadde okuba n’obuyinza ku musajja, wabula asaana asirikenga. 13 Kubanga Adamu ye yasooka okutondebwa, ne kuddako Kaawa. 14 Era Adamu si ye yasendebwasendebwa, wabula mukazi ye yasendebwasendebwa, n’agwa mu kibi. 15 Kyokka omukazi alirokolerwa mu kuzaala abaana, bw’ananywereranga mu kukkiriza ne mu kwagala ne mu butukuvu, ne mu kwegendereza.


boogeraOmubbi ayingidde ekikomera e Kasubi n'asalaasala omutuuze\nABAZADDE baasoose kufuna lipoota y'eddwaaliro ly'e Lubaga ng'eyogera ku mulambo okuzimba feesi n'olulimi kyokka ng'eraga nti okufa kw'omwana kwavudde ku buzibu bwe yafunye mu lubuto n'akaluubirirwa okussa.\nAba famire tebaamatidde bulungi kubanga ebyabadde bibategeezeddwa ab'essomero byabadde tebivaayo bulungi mu lipoota era ne basalawo omulambo gusooke gutwalibwe e Mulago bafune lipoota endala ku kyasse omugenzi.\nDr. Sam Kalungi eyakulembeddemu okwekebejja omulambo e Mulago, lipooti gye yafulumizza yalaze nti okukaluubirirwa okussa kwe kwavuddeko omwana okufa. Ebbaluwa y'e Mulago eraga nti ekyasse omugenzi mu lulimi olw'ekisawo bakiyita ‘Emphysema'. Kino kibeerawo singa omuntu abeera nga tasobola kussa bulungi oluvannyuma lw'obisawo ebitereka empewo mu mawuggwe okwabika.\nEbisawo bwe byabika, omukka gwe tussa (oxygen) gukendeera era amawuggwe gaba tegakyasobola kugusaasaanya mu bitundu by'omubiri ebirala. Abasawo balaga nti ku bantu abamu babeera nabwo nga bulwadde era basobola okubeera mu mbeera eno okumala emyaka egiwera nga tebakimanyi.\nAkamu ku bubonero kw'osobola okulabira nti oli mu buzibu obeera tosobola kussa bulungi era nga kino kigenda kikula mpola. Olumu buba buzaale ate olulala buva ku bintu ng'okunywa ssigala.\nOmwana gwe baasaze mu kuzaala abizadde


Bukedde Online - Kayihura avuddemu omwasi ku by'okutta Kaweesi\nPoliisi yeezoobye n'abawagizi ba Bobi Wine...\nABAKUNGU abakkiriziddwa okulaba Gen. Kale Kayihura mu kkomera boogedde bye yabattottoledde n’abalaga n’ebisinga okumuluma mu kiseera kino.\nKaweesi ng'ali ne Kayihura gye buvuddeko\nMu bye baayogedde n’ensonga ya AIGP Andrew Felix Kaweesi baagituuseeko era Kayihura n’abeeyabiza n’ababuulira ekimuli ku mutima.\nKaweesi eyali omwogezi wa poliisi yakubwa amasasi nga March 17, 2017 e Kulambiro nga yaakava mu makaage ne bamutta ne ddereeva we wamu n’omukuumi we.\nAbantu bana baasisinkanye Kayihura wiiki ewedde nga kuliko ne Minisita omukyala (amannya galekeddwa) era Bukedde yayogeddeko n’abamu ku bantu abo ne balambulula ebyo bye baayogeddeko n’eyali omuduumizi wa poliisi mu ggwanga okumala emyaka 13.\nBYE YAYOGEDDE KU KAWEESI\nOkuva lwe yakwatibwa nga June 13, 2018 nga bamuggya ku ffaamu ye e Kasagama Lyantonde, Kayihura abadde teyeeyabiza bantu, wabula wiiki ewedde nti yatandise okubuulira abamu ku bantu abaamukyalidde ebimuluma.\nBaamusisinkanye mu kkomera e Makindye wabula omu ku bantu bano yategeezezza nti yasoose kuwubisibwa nti Kayihura bamuzzizza mu makaage e Muyenga wabula bwe yatuuseeyo ate ne bamutegeeza nti taliiyo; olwo kwe kudda e Makindye n’alemera ku baserikale ba “Militale Poliisi” abavunaanyizibwa ku kifo kino.\nOluvannyuma lw’okwebuuza, abaserikale baamukkirizza okuyingira era ne bamuwa essaawa emu yokka okulaba Kayihura era ne bamulaalika nti obudde bwe buggwaako ng’asiibule. Abalala okuli ne Minisita tebaabasumbuye nnyo.\nKu bonna abakkiriziddwa okumulaba, kyategeezeddwa nti Kayihura yennyini yabadde amaze okulaga abaserikale nti yeetaaga okubalaba.\nKayihura nti, yasoose kubalaga bulumi bw’alina okuwulira nti waliwo n’abantu abalowooza nti alina ky’amanyi ku kutemulwa kwa Kaweesi.\nYabalambululidde engeri gye yali akwatagana obulungi ne Kaweesi era n’abategeeza nti yasanga Kaweesi n’amulabamu obusobozi era n’asalawo n’amutendeka n’amukuza mu madaala olw’obusobozi bwe yamulabamu.\nYabagambye nti, kino kyanyiiza abamu ku baserikale abaamadaala aga waggulu nga bamulaba ng’abiibiita Kaweesi nti kyokka bino tebyamuggya ku mulamwa yakitwala ng’atabiwulidde n’agenda mu maaso.\nYabagattiddeko nti Kaweesi yali mukono gwe Ogwa ddyo. Bwe yabeerangawo, yasobola nga n’okuggyako essimu ye ne yeebaka mu mirembe ng’akimanyi bulungi nti kyonna ekinaaba kiguddewo, Kaweesi asobola okukimaliriza.\nYagasseeko nti, yakimanya nti olunaku lumu bujja kukya nga takyali muduumizi wa poliisi era Kaweesi y’omu ku bantu be yali atunuulira abasobola okudda mu bigere bye.\nYamwogeddeko ng’omuntu eyali omugezi wadde nga naye yalina ensobi ze ng’omuntu nti kyokka baazimulooperanga enfunda eziwera naye bwe yamubuuzanga n’alaba nga tewali buzibu bunene, ne basigala nga batambuza emirimu.\nNti awo we yabategeerezza nti aba kuba nga yalina akantu konna ku Kaweesi yandibadde amaanyi agassa ku misango gye baamulooperanga ku Kaweesi n’alagira ne bamuggalira n’avunaanibwa.\nMu bimu ku byogerwako y’enkwata y’omusango gw’okuttibwa kw’omusuubuzi w’omu Kampala Wamala Ssendeeba gwe battira e Mutungo kyokka omu ku bannamwandu n’alumiriza Kaweesi nti yalemesa omusango guno okukwatibwa obulungi.\nOmu ku baamusisinkanye yategeezezza Bukedde nti: Buli lwe yabadde ayogera erinnya lya Kaweesi, ng’alaga obulumi.\nYatuuse n’okubategeeza nti olunaku olwo lwe batta Kaweesi kumpi yawunga era yatuuka n’okutomera ekisenge nga takirabye.\nNti mu ngeri eraga ennyiike yatuuse n’okugamba omu ku baamusisinkanye nti bw’anaaba asisinkanye Pulezidenti amugambe nti bw’aba nga naye alowooza nti Kayihura alina akakwate konna ku bya Kaweesi, mwetegefu okuwanikibwa ku kalabba akadde konna.\nâ€˜Omukazi abadde ayagala kunjokera mu nju nâ€™abaanaâ€™\nYeyokedde mu nju


Abatume Bakaayana ku Ani ku Bo Asinga Obukulu | Obulamu bwa Yesu\nBakaayana ku Ani ku Bo Asinga Obukulu\nMATAYO 26:31-35 MAKKO 14:27-31 LUKKA 22:24-38 YOKAANA 13:31-38\nYESU ABAWABULA KU KY’OKWAGALA OBUKULU\nPEETERO AJJA KWEGAANA YESU\nOKWAGALA KWAWULAWO ABAGOBEREZI BA YESU\nMu kiro ky’asembyeyo okuba n’abatume be, Yesu abayigirizza ebikwata ku kuba abeetoowaze ng’abanaaza ebigere. Lwaki abayigiriza ku nsonga eyo? Olw’okuba waliwo obunafu bwe boolese. Abatume baagala nnyo Katonda, naye bakyalowooza nnyo ku nsonga ekwata ku ani ku bo asinga obukulu. (Makko 9:33, 34; 10:35-37) Obunafu obwo buddamu okweyoleka mu kiro kino.\nAbatume batandika ‘okukaayana ku ani ku bo atwalibwa okuba nga y’asinga banne obukulu.’ (Lukka 22:24) Nga kiteekwa okuba nga kinakuwaza nnyo Yesu okulaba ng’abatume be bazzeemu okukaayana ku nsonga eyo! Kiki ky’akola?\nMu kifo ky’okukambuwalira abatume be olw’endowooza gye balina n’engeri gye beeyisizzaamu, Yesu ayogera nabo mu ngeri ey’ekisa. Abagamba nti: “Bakabaka b’amawanga babakajjalako, n’abo abalina obuyinza ku mawanga bayitibwa Bayambi. Kyokka tekirina kuba bwe kityo mu mmwe. . . . Ani asinga obukulu, oyo aba atudde ku mmeeza oba oyo aweereza?” Oluvannyuma abajjukiza ekyokulabirako ky’azze ng’abateerawo, ng’agamba nti: “Naye nze ndi wakati mu mmwe ng’omuweereza.”—Lukka 22:25-27.\nWadde ng’abatume bakola ensobi, banyweredde ku Yesu mu mbeera nnyingi enzibu. Bw’atyo abagamba nti: “Nkola nammwe endagaano, nga Kitange bwe yakola nange endagaano ey’obwakabaka.” (Lukka 22:29) Abasajja bano bagoberezi ba Yesu abeesigwa. Yesu abakakasa nti okuyitira mu ndagaano gy’akoze nabo, bajja kuba mu Bwakabaka era bajja kufugira wamu naye.\nWadde ng’abatume balina essuubi eryo ery’ekitalo, bakyali bantu abatatuukiridde. Yesu abagamba nti: “Sitaani asabye okubakuŋŋunta mmwenna ng’eŋŋaano” esaasaana nga bagikuŋŋunta. (Lukka 22:31) Ate era abagamba nti: “Mmwenna mujja kwesittala olw’ekyo ekigenda okuntuukako ekiro kino, kubanga kyawandiikibwa nti: ‘Ndikuba omusumba, endiga ez’omu kisibo ne zisaasaana.’”—Matayo 26:31; Zekkaliya 13:7.\nNga yeekakasa, Peetero agamba nti: “Wadde abalala bonna baneesittala olw’ekyo ekigenda okukutuukako, nze sijja kwesittala!” (Matayo 26:33) Yesu agamba Peetero nti enkoko bw’eneeba tennakookolima emirundi ebiri ekiro ekyo, Peetero ajja kumwegaana. Kyokka Yesu agattako nti: “Naye nkusabidde okukkiriza kwo kuleme okuggwaawo; era bw’olimala okukomawo, onywezanga baganda bo.” (Lukka 22:32) Wadde kiri kityo, Peetero yeeyongera okugamba nti: “Ne bwe kinaaba nga kitegeeza kufiira wamu naawe, sijja kukwegaana.” (Matayo 26:35) N’abatume abalala nabo boogera ekintu kye kimu.\nYesu agamba abayigirizwa be nti: “Nkyali nammwe akaseera katono. Mujja kunnoonya; naye nga bwe nnagamba Abayudaaya nti, ‘Gye ŋŋenda temuyinza kujjayo,’ nammwe ekyo kye mbagamba kati. Mbawa etteeka eriggya, mwagalanenga; nga bwe mbadde mbaagala mmwe, nammwe bwe muba mwagalana. Ku kino bonna kwe banaategeereranga nti muli bayigirizwa bange—bwe munaayagalananga.”—Yokaana 13:33-35.\nPeetero bw’awulira Yesu ng’agamba nti ali nabo akaseera katono, abuuza Yesu nti: “Mukama waffe, ogenda wa?” Yesu amuddamu nti: “Gye ŋŋenda toyinza kungoberera kaakati naye ojja kungoberera oluvannyuma.” Ng’asobeddwa, Peetero agamba Yesu nti: “Mukama wange, lwaki siyinza kukugoberera kaakati? Nja kuwaayo obulamu bwange ku lulwo.”—Yokaana 13:36, 37.\nOluvannyuma, Yesu ayogera ku kiseera we yasindikira abatume okugenda okubuulira mu bitundu by’e Ggaliraaya nga tebalina nsawo eteekebwamu ssente n’ensawo omuba eby’okulya. (Matayo 10:5, 9, 10) Ababuuza nti: “Waliwo kye mwajula?” Bamuddamu nti: “Nedda!” Naye baneetegekera batya ennaku ezigenda okuddirira? Yesu abagamba nti: “Oyo alina ensawo eteekebwamu ssente agitwale, n’oyo alina ensawo omuba eby’okulya agitwale; era n’oyo atalina kitala atunde ekyambalo kye eky’okungulu akigule. Kubanga mbagamba nti, ekyawandiikibwa ekigamba nti, ‘Yabalirwa wamu n’abamenyi b’amateeka,’ kirina okutuukirira ku nze. Kubanga bino ebyampandiikibwako kati bituukirira.”—Lukka 22:35-37.\nYesu ayogera ku kiseera lw’anaakomererwa ku muti awamu n’aboonoonyi, oba abamenyi b’amateeka. Oluvannyuma lw’ekyo okubaawo, abagoberezi be bajja kuyigganyizibwa nnyo. Abatume bawulira nti beetegese era bagamba nti: “Mukama waffe, laba! waliwo ebitala bibiri.” Yesu abagamba nti: “Bimala.” (Lukka 22:38) Olw’okuba balina ebitala bibiri, ekyo kijja kuwa Yesu akakisa okubayigiriza ekintu ekirala ekikulu ennyo.\nLwaki abatume bakaayana, era Yesu akwata atya embeera eyo?\nEndagaano Yesu gy’akola n’abayigirizwa be abeesigwa erina kigendererwa ki?\nPeetero bw’akiraga nti yeekakasa ekisukkiridde, kiki Yesu ky’amugamba?


Bukedde Online - Akakiiko k'ettaka kakunyizza mukyala Mukula n'atuuyana\nFamire y'eyali Mufti Sheikh Mukasa basobeddwa\nBUKEDDE W'OLWOKUSATU AFULUMYE NG'ALIMU EBI...\nGladys Mukula ng'ali mu kakiiko k'ettaka\nAKAKIIKO akabuuliriza ku mivuyo gy'ettaka kakunyizza mukyala wa Capt. Mike Mukula, Gladys Mukula ku by'okubba ettaka ly'omukadde Rose Mary Nabukenya e Kagugube n'apondooka n'ategeeza nga bw'ali omwetegefu okutuula ateese naye.\nMukyala Mukula obwedda ayogera nga n'ebiyengeyenge bimujja yategeezezza Omulamuzi Catherine Bamugemereire nti yalina enteekateeka y'okuzimba ekizimbe ku ttaka lino lye yagula naye Nabukenya amulemesezza okulikulaakulanya kuba aliremeddeko nti lirye. Ettaka lino liri Kagugube - Makerere ku bbuloka 9 poloti 360 nga lya bunene bwa yiika 0.32 era ku poloti yennyini Mukula gye yagula Nabukenya kw'alina amaka mwabadde abeera okuva mu myaka gye 70.\nMukula yagambye nti ettaka yaligula obukadde 60 mu 2015 okuva ku Betty Lumu muwala w'eyali minisita w'ebyobulamu eyasooka Dr. Emmanuel Lumu. Kyokka Nabukenya bwe yali alumiriza Mukula yategeeza akakiiko nti mu myaka gy'e 1970, Lumu yazinda awaka we n'ababbako ebiwandiiko byonna ebikwata ku ttaka lino n'alitemamu nga bw'alitunda n'okugabira abaana be okuli ne Betty. Nabukenya alumirizza nti ettaka lyali lya maama we omugenzi Nnaalongo Maria Luwiza Ssenyonga lye yagula ku ssente 25,000/- mu 1953 okuva ku Eriab Nsubuga.\nBwe yabuuziddwa obanga bwe yali agula ettaka teyalabako nnyumba ya Nabukenya mu kifo kye baali bamuguza, Mukula yagambye nti Betty bwe yali amulambuza yamugamba nti Nabukenya musenze ku ttaka nga kitaawe Dr. Lumu yamuvunaanyizibwako era bw'abanga atuuse okukozesa ettaka lye bajja mulagira aliveeko.\nMukula yagambye nti bwe yali akyusa ekyapa okukizza mu mannya ge ekyapa ekikadde kyali kibuze n'asaba bamukolere ekiri sipeeso kyokka mutabani we bwe yakitwala mu banka afune looni, ssente zaabalema okufuna kubanga Nabukenya yali ataddeko envumbo ng'agamba nti ettaka lirye.\nYannyonnyodde nti Nabukenya yamuwawaabira mu Kkooti Enkulu omusango Nabukenya n'aguwangula era kkooti n'eragira ekyapa kye (Mukula) kisazibwemu kizibwe mu mannya ga Nabukenya. "Looya wange yalina kyekubiira nga Nabukenya amusuubizza ettaka singa awangula omusango y'ensonga lwaki kkooti bwe yampitanga neewozeeko nga looya tantegeeza.\nNafuna balooya abalala ne tuddayo mu kkooti Omulamuzi Ajij n'ayimiriza ebyokunzigya ku kyapa oluvannyuma lw'okutuuka ku nzikiriziganya ne Nabukenya omusango guddemu okuwulirwa", Mukula bwe yagambye. Wabula Nabukenya agamba nti Mukula yapanga omuntu amanyiddwa nga Kibalama n'alimba nti nali muwadde obuyinza okumukiikirira mu kkooti n'ateeka omukono ku nzikiriziganya nti omusango guddemu.\nKamisona George Bagonza yabuuzizza Mukula nti ku ssente z'olina lwaki tokakkanamu katono n'oteesa ne Nabukenya ne mubeera mu mirembe kubanga ne bwonoozimba ekizimbe eky'amaanyi ng'oli mu ntalo tojja kuba musanyufu. Mukula yagambye nti kati mwetegefu okutuula ne Nabukenya bateese kubanga embeera eriwo agikooye.


Bukedde Online - Omusango ogwawaabirwa akakiiko k'ebyokulonda gutandise okuwulirwa\nWORLD POPULATION DAY: Abantu bangi naye ab...\nAdded 12th July 2020\nKKOOTI enkulu etuula ku Kizimbe kya Twed Towers mu Kampala etandise okuwulira omusango ogwawaabirwa akakiiko k'ebyokulonda nga babawakanya okuteekateeka okulonda okutali kwa kukuba nkungana okwa ''Scientific Election'' nga guli ku ffayiro nnamba 122/2020.\nDr. Emmanuel Diini Kisembo eyaloopa omusango gw'ebyokulonda\nOmusango guli mu maaso g'omulamuzi Easter Nambayo nga Dr Emmanuel Diini Kisembo yaddukira mu kkooti ng'awakanya enteekateeka y'okulonda kuno n'okunoonyeza obululu ku mikutu gy'amawulire n'emikutu gya social media.\nNg'ayita mu bannamateeka be aba Musa Kabega and Co. Advocate baawandiikira kkooti nga baagala eyimirize akakiiko k'ebyokulonda obutateeka bya scientific election mu nkola olw'ekireera ekitono kye baaweramu entegeka z'okulonda nti tekisobozesa baagala kwesimbawo kulonderamu bumyufu n'obuteebuuza ku bibiina eby'enjawulo nga bateeka mu nkola ebintu bino.\nWabula balooya ba EC baasabye gwongezebweyo. Guddamu leero ku Mmande nga July 13, 2020 .\nKKOOTI enkulu etuula ku Kizimbe kya Twed Towers mu Kampala etandise\nokuwulira omusango ogwawaabirwa akakiiko k'ebyokulonda nga\nbabawakanya okuteekateeka okulonda okutali kwa kukuba nkungana okwa ''Scientific Election''\nnga guli ku ffayiro nnamba 122/2020. Omusango guli mu maaso g'omulamuzi Easter Nambayo nga Dr Emmanuel\nDiini Kisembo yaddukira mu kkooti ng'awakanya enteekateeka y'okulonda kuno\nn'okunoonyeza obululu ku mikutu gy'amawulire n'emikutu gya social\nmedia. Nng'ayita mu bannamateeka be aba Musa Kabega and Co. Advocate\nbaawandiikira kkooti nga baagala eyimirize akakiiko k'ebyokulonda\nobutateeka bya scientific election mu nkola olw'ekireera\nekitono kye baaweramu entegeka z'okulonda nti\ntekisobozesa baagala kwesimbawo kulonderamu bumyufu n'obuteebuuza\nku bibiina eby'enjawulo nga bateeka mu nkola ebintu bino. Wabula balooya ba EC baasabye gwongezebweyo. Guddamu leero ku Mmande nga July 13, 2020 .\nEmmanuel Diini Kisembo\nOlukiiko oluddukanya Makerere lweddizza obuyinza bw'okugitereeza\nAbasomesa e Makerere beediimye: Bataddewo obukwakkulizo obukakali eri ababakulira\nYunivasite y'e Makerere efunye obukadde bwa doola 32 okubangula abasomesa


Bukedde Online - 'Sasula obukadde 50 oba ogende e Luzira'\nSandra Katebaralwe, mukyala wa Paasita David Ngabo eyacaaka ennyo olw’okusabira FDC ng’alumba gavumenti ye yadduka mu ggwanga ku misango gy’okufera Omuchina ssente obukadde 240. Lukwago ye yamweyimirira era kati y’amuleetedde obuzibu.\nLOODI mmeeya Erias Lukwago ali mu kattu olw'okweyimirira omukyala mu kkooti kyokka n'adduka nga kati gavumenti eyagala aliwe obukadde 50 oba okusibwa emyaka 2 singa alemererwa okumukomyawo mu kkooti.\nSandra Katebaralwe, mukyala wa Paasita David Ngabo eyacaaka ennyo olw'okusabira FDC ng'alumba gavumenti ye yadduka mu ggwanga ku misango gy'okufera Omuchina ssente obukadde 240. Lukwago ye yamweyimirira era kati y'amuleetedde obuzibu.\nLukwago eggulo ng'ayita mu looya we Nathan Mpenja yategeezezza omulamuzi wa kkooti enkulu Yasin Nyanzi nti bamuggyeko obuvunaanyizibwa bw'okweyimirira Katebaralwe kubanga kkooti ya Buganda Road bwe yali emuddiza paasipooti ye tebasooka kumwebuzaako ng'ate bakimanyi bulungi nti ye yamweyimirira.\nKkooti ya Buganda Road bwe yali ekkiriza Katebaralwe okweyimirirwa yaleeta Lukwago ng'omujulizi we era omulamuzi James Ereemye n'alagira paasipooti ye agireke mu kkooti era ng'ajja kusasula obukadde 50 ssinga takomawo mu kkooti.\nOluvannyuma yagimuddiza ng'amutegeezezza nti agenda Bulaaya kujjanjabibwa naye okuva 2017 okutuusa kati takomangawo.\nLukwago agamba nti kkooti okumussaako akakwakkulizo ako tebuba bwenkanya kubanga teyaliiwo nga bamuddiza paasipooti era kkooti teyasooka kumwebuuzaako oba nga akkiriziganya n'ekyokumuddiza paasipooti.\nAgamba nti bwe baddiza Sandra paasipooti nga tebasoose kumwebuuzaako (ye Lukwago) kitegeeza nti obukwakkulizo bwe baali bakkiriziganyizzaako ne kkooti buba bukyuse era guno teguba musango gwe kubanga talina ngeri gy'asobola kunoonyaamu Sandra kubanga teyategeera ku kugenda kwe.\nKyokka looya wa gavumenti Jonathan Muwaganya agamba nti Lukwago looya era amanyi amateeka ne kye kitegeeza okweyimirira omuntu n'obuzibu obuyinza okuvaamu ssinga gwe weeyimiridde agaana okukomawo mu kkooti.\nAgamba nti Lukwago yategeeza kkooti nti omuntu gw'agenda okweyimirira amumanyi bulungi era asobola okumulagira okukomawo mu kkooti ssinga eba emwetaaga era kati alina okutuukiriza bye yeeyama mu maaso g'omulamuzi.\nYasabye omulamuzi alagire Lukwago agondere ebiragiro bya kkooti akomyewo Sandra gwe yeeyimirira oba aliwe ssente obukadde 50 oba okusibwa emyaka 2.\nKkooti yaakuwa ensala yaayo nga November 10, 2019.\nJames Ereemye Mawanda\nKkooti egobye okusaba kwa Bbanka Enkulu mu gwa Ham ne Diamond Trust Bank\nByabashaija bamulagidde okweyanjula mu kkooti yennyonnyoleko ku by'e Kasese\nMANYA AMATEEKA; Ddi kkooti lweragira eby'obugagga byo okutundibwa\nEbigezo bya PLE bifuluma leero\nPLE: 'Abayizi bayise nnyo okusinga emyaka gyonna emabega'


Bukedde Online - Biibino ebitundu ebirala ebyefudde mmo mu kumira amaato n'ennyonyi\nBiibino ebitundu ebirala ebyefudde mmo mu kumira amaato n'ennyonyi\nEngeri Omuyimbi Stecia Mayanja gyazze attu...\nBermuda Triangle kisangibwa mu liyanja lya Atlantic wakati w'essaza lya Amerika ery'e Florida n'ebizinga by'e Bahamas ne Puerto Rico. Ekitundu ekyo katukiyite ssebuufu bwa ngo obutasaalimbwamu mbwa.\nLwaki? Emmeeri n'ennyonyi byonna ebiyitawo ka kubeere okumpi n'ekitundu ekyo, bibbira mu mazzi obutaddamu kulabikako. Emu ku nsonga ennyingi ezivaako kino okubaawo g'emazzi mu kitundu ekyo obutazitowa ng'ebitundu ebirala ekigalemesa okuwanirira emmeeri enzito.\nKyokka bannassaayansi abamu kino bakiwakanya nga bagamba nti wadde amaato gonna gawanirirwa mazzi okusigala nga tegabbidde, n'agalimu omuntu omu nga gawewuka nnyo nago bagamira kasita gayita mu kitundu ekyo.\nBannassaayansi bongerako nti kibuyaga omungi mu kitundu ekyo y'asika ennyonyi ne zibulwa amakubo ne zikka ne zibbira.\nAbaganda abamu ekyo bakiyita liiso lya nnyanja eryetooloola buli kadde nga bw'otabula sukaali mu kikopo nga bw'oggyamu ekijiiko caayi n'asigala nga yeetooloola bw'omusuulamu ekintu awetooloola wennyini we kitandikira okukka.\nBermuda Triangle yasooka kwogerwako omuvumbuzi Christopher Columbus bwe yali ava mu Bulaaya okuzuula Amerika mu 1492 n'awulira ekitundu ekyo nga si kya bulijjo.\nkulabikako mu 1937 n'ennyonyi ya Northwest Flight 2501 mu 1950, bannassaayansi bagamba nti kyava ku mazzi kubimba ne gasukka we gaali gakoma. Nti emyaka nga 10,000 okudda emabega mu kitundu ekyo, amazzi gaali matono olw'omuzira ogwali omungi.\nAbantu bwe baagendanga batema emiti n'okukola ebirala ebyonoona obutonde bw'ensi ekyayongera ebbugumu ku nsi, omuzira gwasaanuuka amazzi ne gabimba.\nEnnyonyi eri okumpi n'amazzi ng'eno n'eri ewala zonna zisobola okumiribwa.\nWaliwo ejjinja eddene abantu lye baakolerangako emirimu ng'okubumba, okuwagala ebissi, okwanika ebintu ng'ekyalo kyonna we kikung'aanira era gatandika okusongolerera.\nAmaato agayitawo naddala amazito beekanga gakubye olwazi ne lyatika olwo amazzi ne gayingira n'ekyaddiriranga lyato kubbira.\nEZIMU KU NNYONYI\nN'AMAATO EBIZZE BIBULA\n Ennyonyi y'ekika kya Avro\nTudor IV passenger aircraft\neya kkampuni ya Star Tiger\nyabulirawo nga January 30, 1948\nn'abaaliko bonna tebaddamu\n Emmeeri ya SS Marine\nSulphur Queen eyabulirawo mu\n Omugagga Donald Crowhurst\neyali yeevuga mu lyato\nery'ebbeeyi ennyo n'abulirawo\nmu June 29, 1969.\n Omugagga eyali yeevuga mu\nnnyonyi, Chuck Wakely naye\nyabulirawo mu 1964.\nEBIFO EBIRALA EBIKAKASIDDWA\nOKUBUZA EMMEERI N'ENNYONYI\n Bennington Triangle:\nKisangibwa mu ssaza ly'e\nVermont mu Amerika. Okuva\nmu 1945, abantu bamiriddwa\nmu bisozisozi byayo nga bazannya\nemizannyo gy'omu muzira.\nBatuula ku bugaali n'abalala\nokwambala obupiira bwe bavugira\nmu muzira ne bagenda mu\nnsozi okukkakkana nga bagudde\nmu biwonvu ne babulirayo ne\nbatandika okuwanuuza nti nawo\nwaliwo amaanyi g'empewo\n Bridgewater Triangle:\nKino kiri mu ssaza ly'e Massachusetts\nmu Amerika. Kifo\nekiwezaako obwagaagavu bwa\nmayiro 200 mu buvanjuba\nbw'essaza eryo ku liyanja lya\nAtlantic. Abayita mu kifo ekyo\nboogera nnyo nga bwe balabikirwa\nmu bantu ababula nga waakabakubako\neriiso, agasota agaagejja,\nomuliro ogwekoleeza nga bwe\nguzikira, kibunoomu atakoma,\nobunyonyi obuyimba ng'enyonza\nate nga tobulabako n'ebirala.\n Dragon's Triangle\nKisangibwa mu liyanja lya Japan.\nEkitundu kino ekisangibwa mu\nbuvanjuba bw'eggwanga eryo,\nnakyo kibuza amaato agayitawo\nwadde ng'amaanyi agali\nwano googerwako ng'agasinga\nokuva ku nkula y'enjazi ezaayalirirwa\nku ntobo y'ennyanja\neno ezivaamu omuliro oguleeta\nebbugumu amaato agayitawo ne\ngaabika ne gabbira.\n Falkirk Triangle:\nKisangibwa Scotland etwale lya\nBungereza mu Bulaaya. Ku lutindo\nlw'e Bonny bridge, abagoba\nb'emmotoka abasiiba bayitawo\nbawadde poliisi lipoota eziwera\nnga bwe balaba obusajja obwa\nkiragala obwetawula ku lutindo\nolwo. Obusajja obwo buwakanyizibwa\nabantu bangi nti ku nsi\ntebuliiko wadde nga bannassaayansi\nabamu balumiriza nti obusajja\nobwo obuyitibwa ‘aliens' bujja\nku nsi okukoppa tekinologiya\nbukole owaabwo era nti olumu\nwaliwo ekirowoozo nti buyinza\nokulumba ensi bugiwambe.\n Michigan Triangle:\nKiri mu nnyanja Michigan mu\nAmerika amaato gye gamiriddwa\nBermuda. Ssaayansi wa wano\neyavaako omugoba w'eryato,\nCaptain George R. Donner okubulawo\nn'eryato lye obutaddamu\nBukedde Ttivvi ereese ettu lya Valentayini\nBannakatemba n'abayimbi baweereddwa amagezi g'okwekulaakulanya\nBatabukidde bapulodyusa abakozesa abayimbi abakazi


Bukedde Online - Kkwiini akkirizza Harry ne Meghan okukwekutula ku lulyo olulangira\nKkwiini akkirizza Harry ne Meghan okukwekutula ku lulyo olulangira\nTrump atandika nkya okwewozaako ku by'omukuggya...\nIran eyimbudde abasibe 54, 000 lwa ssennyiga...\nABANGEREZA bongedde okusiikuuka emmeeme, Kwiini Elizabeth bw’akkirizza muzzukkulu we, Omulangira Harry Charles Albert David 35, ne mukyalawe Meghan Markle 38, okwekutula ku lulyo olulangira batandike obulamu obupya ng’abantu baabulijjo.\nKwiini yasazzeewo eggoye ku nsonga ya Harry ne Meghan emaze kati omwezi mulamba ng’ebobbya Abangereza omutwe era ng’olukongoolo balutadde ku mwana muwala Meghan alinamu omusaayi omuddugavu nti alabika aliko abaamuwendula okutabutatabula obwakabaka bwa Bungereza era nti y’akozesa Omulangira ensobi.\nKyokka Kkwiini mu kiwandiiko kye yafulumizza ku Ssande yategeezezza nti ensonga za muzukkulu we Harry ne ffamire ye (Meghan ne mutabani waabwe Archie) baagikkaanyizzaako ng’olulyo Olulangira ne basalawo okubawa ekyanya batandike obulamu obupya era bajja kubawagira mu ngeri yonna.\nWabula yagambye nti bombi baggyiddwaako ekitiibwa ekya HRH wamu ne Harry okuggyibwako ebitiibwa by’abadde alina mu magye ga Bungereza gattako n’obutaddamu kukiikirira Kkwiini ku mikolo kyokka basigazza ebitiibwa byabwe ebya Duke ne Duchess ab’e Sussex.\nKkwiini era agambye nti Harry ne mukyalawe si baakuddamu kulabirirwa ku nsimbi ez’omuwi w’omusolo n’ensimbi Pawunda obukadde bubiri n’emitwalo 40 ze baafuna nga baddaabiriza amaka gaabwe amatongole, bakkiriza okuzisasula.\nWabula bino binyiizizza Abangereza ne bategeeza nti Kkwiini abadde alina okugoba Harry mu lulyo Olulangira n’agenda me Meghan ne bafuukira ddala abakopi.


Bukedde Online - Namanda gwe baayiira asidi olukutuse abasuubuzi ne balumba bba naye bamutte\nNobert Mao agenze mu luwummula\nBobi Wine bamugaanye ne balonda mukulu we ...\nOMUSUUBUZI Justine Namanda eyafudde asidi, yasoose kuyita balooya be n’abalagira okukola ekiwandiiko ekirung’amya engaba y’ebintu bye. Baabadde baakasiibula n’akutuka\nBya MEDDIE MUSISI, DEBORAH\nNANFUKA NE ROGERS KIBIRIGE\nOMUSUUBUZI Justine Namanda eyafudde asidi, yasoose kuyita balooya be n’abalagira okukola ekiwandiiko ekirung’amya engaba y’ebintu bye. Baabadde baakasiibula n’akutuka!\nEmbeera ya Namanda yatabuse mu kiro ekyakeesezza Mmande n’atandika okuvaamu omusaayi, nga buli lw’akolola, musaayi gwe gujja.\nYategedde nti embeera egaanye kwe kulagira abamujjanjaba ne bamuyitira balooya be aba Luzige and Company Advocates be yawadde ebiragiro ebisembayo ku ‘mmaali’ ye gy’alese ku Container Village w’abadde asuubulira engatto n’amayumba ge okuli ey’e Namavundu – Gayaaza n’emidaala gy’engatto ebiri mu Owino n’emmotoka ey’ekika kya Starlet.\nNamanda olwakutuse, abasuubuzi okuva mu katale ka St. Balikuddembe (Owino) ne Container Village gy’abadde akolera ne bazinda Mulago okusikayo\nbba Kassim Kakaire naye bamutte.\nPoliisi y’e Mulago erwanye bwezizingirire okutangira abasuubuzi bano abaabadde abakambwe era ebalabuukiridde mangu n’emuteeka mu Ambulance n’emuddusa okuva mu ddwaliro lino, yogaayoga Luzira.\nAbasuubuzi bakiteeka ku Kakaire nti y’eyakola olukwe okwokya mukaziwe asidi asobole okweddiza emmaali y’omukyala yonna.\nAbaakwatibwa ku by’okwokya Namanda asidi, balumiriza Kakaire nti y’eyabapangisa kyokka omusango guli mu maaso g’Omulamuzi wa kkooti y’e Nakawa alindiriddwa okuwa ensala ye, kuba Kakaire emisango agyegaana. Abaayokya Namanda asidi, ne Kakaire baamutwaliramu kubanga baali mu mmotoka emu nga bava e Nyenga mu kyalo gye baali batutte omwana waabwe omuwere bamulage bazadde ba Kakaire.\nAbatemu baabalondoola batuuse ku Northern Bypass nga badda mu maka gaabwe ge babadde baakamaliriza e Namavundu – Gayaza era abatemu baali ku bodaboda.\nBBA WA NAMANDA\nEYASOOKA AWANDA MULIRO\nEyali bba wa Namanda naye olufunye amawulire g’okufa kwa maama w’abaana n’atabuka.\nHenry Sserwadda omutuuze w’e Kasubi-Nabulagala y’omu ku baalumbye eddwaaliro e Mulago nga bw’awera nti; “Olumbe olumusse nnaffe tulina okuluggyawo. Nze omukazi bwe yankyawa nga ssaamutemula!”\nPoliisi yamulemesezza okutuuka ku Kakaire gwe yabadde ayagala okugajambula. Yagambye nti Namanda yali yaggulawo akawunti gye yassa mu mannya ga muwalawe omukulu, kyokka ku lunaku olwakulembera lwe bamuyiira asidi, yagenda ku ssomero n’akimayo muwalawe basobole okuggyayo obukadde 20 obwali ku akawunti eyo.\nSserwadda ateebereza nti Kakaire ye yali amatizizza Namanda okuggyayo ssente ezo era zeezimu ku zaamuviirako obuzibu.Bya MEDDIE MUSISI, DEBORAH\nSserwadda ateebereza nti Kakaire ye yali amatizizza Namanda okuggyayo ssente ezo era zeezimu ku zaamuviirako obuzibu.\nBya MEDDIE MUSISI, DEBORAH NANFUKA NE ROGERS KIBIRIGE\nNamanda olwakutuse, abasuubuzi okuva mu katale ka St. Balikuddembe (Owino) ne Container Village gy’abadde akolera ne bazinda Mulago okusikayo bba Kassim Kakaire naye bamutte.\nHenry Serwadda, bba wa Namanda eyasooka n’abaana bamulekwa; Carol Nassiwa ne Job Serwadda.\nAbaakwatibwa ku by’okwokya Namanda asidi, balumiriza Kakaire nti y’eyabapangisa kyokka omusango guli mu maaso g’Omulamuzi wa kkooti y’e Nakawa alindiriddwa okuwa ensala ye, kuba Kakaire emisango agyegaana.\nAbaayokya Namanda asidi, ne Kakaire baamutwaliramu kubanga baali mu mmotoka emu nga bava e Nyenga mu kyalo gye baali batutte omwana waabwe omuwere bamulage bazadde ba Kakaire.\nMuganda wa Namanda (ku ddyo) ng’alwana ne kojja wa Kassim Kakaire agambibwa okuyiira Namanda asidi. Namanda (mu kifaananyi ekinene) yafiiridde Mulago ku Mmande.\nBBA WA NAMANDA EYASOOKA AWANDA MULIRO\nPalamenti ekungubagidde Minisita Mutende\nNamanda eyatandikira ku bwayaaya afudde binojjo


Bukedde Online - Abaawambye omwana w'omujaasi balidde ssente ne bamulemera\nBannaddiini balaze engeri gye bagenda okuggulawo amasinzizo\nAbaawambye omwana w'omujaasi balidde ssente ne bamulemera\nBajeti y'omwaka 2018/ 2019 nkambwe\nObujulizi ku batta Magara buleeteddwa mu k...\nAMAGYE gazudde obutambi okuli amaloboozi g’abaawamba omwana wa ofiisa wa UPDF nga boogeraganya ne maama w’omuwambe.\nCol. Francis Ongia. Ku ddyo, Omuwambe Dennis Alyenyo\nMu kiseera kino, omuyiggo gw’okuzuula Dennis Alyenyo 33, mutabani wa Col. Francis Ongia akulira ‘Operation Wealth Creation’ mu disitulikiti ye Amolotar eyabu\nziddwaawo ku Lwokuna nga March 29, 2018, gweyongedde amaanyi era amagye galina obujulizi bwe gafunye obuwa essuubi.Ensonda zaategeezezza obutambi obwafuniddwa bwa mirundi ebiri. Akamu maama wa Alyenyo yali\nayogeraganya n’omu ku basajja abaawamba. Ate akatambi akalala abaawamba baali boogera n’omuwala muganzi wa Alyenyo.\nKyazuuliddwa nti maama wa Alyenyo abazigu bwe baamukubira essimu baasooka kumusaba obukadde musanvu okusobola okuyimbula mutabani we.\nAbazigu baategeeza maama nti bw’aba ayagala okufuna mutabani we alina okwewala ensonga okuziyingizaamu ebitongole byokwerinda.Baakozesa ssimu ya Alyenyo\nyennyini ey’omu ngalo era ne bamukakasa nti ensonga yeewale okuziyingizaamu abantu abangi wadde aba famire, kuba tebakyagala.\nAbazigu oluvannyuma baggyako essimu era maama yasigala agigezaako kyokka nga teriiko.\nEssimu bwe yaddako ku Lwomukaaga maama yagikubako ne bagikwata. Kyokka ku mulundi guno baamulaga nti obukadde omusanvu tebakyazaagala, nga bazirinnyisizza basaba obukadde 15.\nMAAMA YAWEEREZZAABA ZIGU EMITWALO 80\nMaama wa Alyenyo mu kutya okw’ekitalo yasaba abazigu waakiri abaweereze emitwalo 80 gye yalinawo mu kiseera ekyo era n’azibasindikira ku ssimu ya Alyenyo gye baali bakozesa.\nEkimu ku ky’asinga okutengula maama okuweereza ssente kwe kwongera okumuwa Alyenyo n’ayogerako naye n’amulaajanira nti; “maama munnyambe musindike ssente naye abasajja baagala kunzita”.\nAbeebyokwerinda nga bakolagananira ne poliisi ne kkampuni y’essimu baasobodde okuzuula nti emitwalo 80 ezaaweerezebwa maama zaggyibwa ku ssimu nga basinziira mu bitundu by’e Jinja.\nKino kyabawadde amaanyi agateebereza nti abazigu bateekeddwa okuba nga babeera Jinja era nga n’omuwambe alabika akuumibwa mu kitundu kye kimu.\nKyokka bwe baayongedde okunoonya baazudde nti, Alyenyo azze atambuzibwa mu bifo eby’enjawulo okuli Jinja, Mukono ne Kampala mu kaweefube w’okwewala okukwatibwa.\nMu kiseera kino ebitongole byokwerinda biri mu kufeffetta buli kifo we basuubira n'okunoonya abantu abafaananya amaloboozi agali ku butambi.\nEBITONGOLE BYOKWERINDA BIYINZA OKUBA NGA BYE BIRINA ALYENYO?\nWaliwo amawulire agaabadde gatandise okusasaana nga gagamba nti, Alyenyo yandiba nga yakwatibwa ekimu ku bitongole byokwerinda nga baliko bye bamubuulirizaako.\nOlunwe baasinze kulusonga mu ggye erikuuma Pulezidenti erya Special Forces Command (SFC) okuba nga be baamukwata era mbu akuumirwa mu bitundu by’e Ntebe.\nKyokka Capt. Denis Omara omwogezi wa SFC yagambye nti si kituufu nti, be balina Alyenyo.\nYategeezezza nti eby’okubula kwa Alyenyo naye yabirabye mu mawulire ku Lwokuna kyokka nga talina kyamanyi kisingawo.\nYategeezezza nti tebakola bwe batyo ne bwe baba bakutte omuntu. Mu nkola yaabwe baategeezza ku be hhanda z’omuntu gwe bakutte era nga bakolaganira wamu n’ebitongole byokwerinda ebirala nga poliisi.\nYagasseeko nti waliwo abantu abamu abatera okuyingiza SFC mu bintu by’etaliimu, kyokka nga bagenda okubategeeza nga tebalina kye babimanyiiko. Yawadde ekyokulabirako ky’abantu abaakwatibwa e Namuwongo mu Kampala gye buvuddeko nga bagamba nti be baali babakutte naye nga tebalina kye bamanyi.\nMaj. Gonzaga Gonza ow’e nkambi y’e Magamaga agambibwa okuba nga y’akulidde ekiwendo ky’okuzuula Alyenyo bwe yatuukiriddwa okubeerako ky’ayogera we batuuse yajulizza poliisi n’agamba nti be bantu abatuufu okutangaaza we batuuse mu kiseera kino.\nFAMIRE EKYALI MU KUTYA\nCol. Francis Ongia, kitaawe wa Alyenyo yagambye nti mu kiseera kino atabuddwa kuba tannaba kumanyira ddala mutabani we waali. Ekimu ku kisinga okweraliikiriza famire kwe kuba ng’ennamba kwe babadde bafunira abaawamba emaze ennaku nga teriiko.\n“Mu kiseera kino ndi mwetegefu okusasula ssente zonna ze baagala, kyokka simanyi ngeri gye nnyinza kuzibatuusaako kuba tewali ngeri famire yange gy’ewuliziganya nabo”, Col. Ongia bwe yagambye.\nWadde ng’abantu basatu be baakakwatibwa, ensonda zaagambye nti, waliwo mikwano gy’omulenzi abalala abanoonyezebwa kuba balabika nga baliko kye bamanyi ku bantu abaabuzaawo Alyenyo.\nKu Lwokuna nga March 29, 2018 kigambibwa nti Alyenyo yali yeebase ewuwe mu nnyumba gy’apangisa e Magamaga mu disitulikiti ye Jinja ekiro, waliwo abantu abaamukonkona era olwaggulawo ne bagenda naye.\nEkimu ku kyewuunyisa kwe kuba nga baliraanwa tebalina kye baawulira, wadde ng’obubonero bulaga nti yandiba nga yaggyibwa mu nnyumba kuba gaalubindi za\nAlyenyo ezitamuva ku maaso baazisanga mu kisenge era nga n’oluggi luggule.\nAbaawamba Alyenyo bwe baamala okumuwamba ku Lwokuna, enkeera ku Lwokutaano baakubira maama we essimu nga bamusaba obukadde musanvu. Oluvannyuma baazirinnyisa ne bagamba nti baali baagala 15.\nMaama wa Alyenyo yasobola okwogera ne mutabani we ku ssimu, n’amulaga nti ali mu bulumi olw’engeri gye yali atulugunyizibwamu.\nEssimu ya Alyenyo abazigu gye batera okukozesa nga bakubira aba famire, kyokka ekizibu ebeerako biseera bimu na bimu.\nTrump asimattuse omukazi ey...\nAB'EGYE erikuuma Pulezidenti wa Amerika singa tebaatebuse mukazi eyabadde ateze Pulezidenti Donald Trump obutwa...